(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΟΕ΄

Παρασκευή, 14 Φεβρουαρίου 2025

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας της Βουλευτού κ. Δ. Αυγερινοπούλου. , σελ.   
3. Ανακοινώνεται ότι τη συνεδρίαση παρακολουθούν μαθήτριες και μαθητές και συνοδοί εκπαιδευτικοί από το 3ο Δημοτικό Σχολείο Γιάννουλης., σελ.   
4. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση αναφορών, σελ.   
2. Ανακοίνωση του δελτίου επικαίρων ερωτήσεων της Δευτέρας 17 Φεβρουαρίου του 2025. , σελ.   
3. Συζήτηση επικαίρων ερωτήσεων:   
 α) Προς τον Υπουργό Παιδείας, Θρησκευμάτων και Αθλητισμού:  
 i. με θέμα: «Να σταματήσουν όλες οι άδικες διώξεις εκπαιδευτικών στη Θεσσαλία», σελ.   
 ii. με θέμα: «Να σταματήσει τώρα η πειθαρχική δίωξη της δασκάλας του Δημοτικού Σχολείου Αχαρνών», σελ.   
 β) Προς τον Υπουργό Εθνικής Οικονομίας και Οικονομικών με θέμα: «Απαιτείται μία άμεση λύση με θετικό πρόσημο για τους δανειολήπτες σε ελβετικό φράγκο», σελ.   
 γ) Προς τον Υπουργό Περιβάλλοντος και Ενέργειας με θέμα: «Περιβαλλοντικές Διαστάσεις του Αναπτυξιακού Προγράμματος και Μελέτης Διαχείρισης (Master Plan) του Λιμένα Ραφήνας», σελ.

ΠΡΟΕΔΡΕΥΩΝ

ΚΩΝΣΤΑΝΤΙΝΟΠΟΥΛΟΣ Ο. , σελ.

ΟΜΙΛΗΤΕΣ

Α. Επί διαδικαστικού θέματος:  
  
 ΚΩΝΣΤΑΝΤΙΝΟΠΟΥΛΟΣ Ο. , σελ.   
  
Β. Eπί των επικαίρων ερωτήσεων:  
  
 ΔΕΛΗΣ Ι. , σελ.   
 ΔΗΜΑΣ Χ. , σελ.   
 ΛΑΜΠΡΟΥΛΗΣ Γ. , σελ.   
 ΜΑΚΡΗ Ζ. , σελ.   
 ΜΑΜΟΥΛΑΚΗΣ Χ. , σελ.   
 ΣΚΥΛΑΚΑΚΗΣ Θ. , σελ.   
 ΧΡΙΣΤΟΔΟΥΛΑΚΗΣ Ε. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ OE΄

Παρασκευή 14 Φεβρουαρίου 2025

Αθήνα, σήμερα στις 14 Φεβρουαρίου 2025, ημέρα Παρασκευή και ώρα 9.03΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ε΄ Αντιπροέδρου αυτής κ. **ΟΔΥΣΣΕΑ ΚΩΝΣΤΑΝΤΙΝΟΠΟΥΛΟΥ.**

**ΠΡΟΕΔΡΕΥΩΝ (Οδυσσέας Κωνσταντινόπουλος):** Καλή σας ημέρα, κύριε Υπουργέ, κυρίες και κύριοι Βουλευτές. Αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 13-2-2025 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΟΔ΄ συνεδριάσεώς του, της Πέμπτης 13 Φεβρουαρίου 2025, σε ό,τι αφορά την ψήφιση στο σύνολο του σχεδίου νόμου: «Μέτρα για την ισόρροπη εκπροσώπηση των φύλων σε θέσεις διευθυντικών στελεχών των εισηγμένων εταιρειών, των μη εισηγμένων ανωνύμων εταιρειών και των δημοσίων επιχειρήσεων - Ενσωμάτωση της Οδηγίας (Ε.Ε.) 2022/2381 του Ευρωπαϊκού Κοινοβουλίου και του Συμβουλίου της 23ης Νοεμβρίου 2022 - Ρυθμίσεις για την ενδυνάμωση των πιλοτικών προγραμμάτων για την ενίσχυση της κοινωνικής συνοχής - Πρόγραμμα Δημογραφικής Ανάπτυξης και άλλες διατάξεις.»)

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής κ. Γεώργιο Βρεττάκο, Βουλευτή Β΄ Πειραιώς, τα ακόλουθα:

Α.ΚΑΤΑΘΕΣΗ ΑΝΑΦΟΡΩΝ

(Να μπει το e-mail των αναφορών)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει το e-mail των απαντήσεων)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, πριν εισέλθουμε στη συζήτηση των επικαίρων ερωτήσεων, έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 17 Φεβρουαρίου του 2025.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 492/6-2-2025 επίκαιρη ερώτηση του Βουλευτή Δράμας της Κοινοβουλευτικής Ομάδας του ΠΑΣΟΚ-Κίνημα Αλλαγής κ. Αναστασίου Νικολαΐδη προς τον Υπουργό Υποδομών και Μεταφορώνμε θέμα: «Συνεχής υποβάθμιση του σιδηροδρόμου και των σιδηροδρομικών υπηρεσιών στη χώρα μας - Κλείσιμο εκδοτηρίων σε τριάντα τέσσερις σιδηροδρομικούς σταθμούς».

2. Η με αριθμό 485/5-2-2025 επίκαιρη ερώτηση της Βουλευτού Κοζάνης της Κοινοβουλευτικής Ομάδας του ΣΥΡΙΖΑ-Προοδευτική Συμμαχία κ. Καλλιόπης Βέττα προς τον Υπουργό Εθνικής Οικονομίας και Οικονομικώνμε θέμα: «Να δοθούν εξηγήσεις για την οικονομική στασιμότητα και τη ματαίωση επενδύσεων στην Δυτική Μακεδονία».

3. Η με αριθμό 499/10-2-2025 επίκαιρη ερώτηση του Βουλευτή Ηρακλείου της Κοινοβουλευτικής Ομάδας του Κομμουνιστικού Κόμματος Ελλάδας κ. Εμμανουήλ Συντυχάκη προς την Υπουργό Κοινωνικής Συνοχής και Οικογένειαςμε θέμα: «Για τα Κέντρα Δημιουργικής Απασχόλησης Παιδιών - Κέντρα Δημιουργικής Απασχόλησης Παιδιώνμε Αναπηρία των Δήμων και τη συνέχιση της λειτουργίας τους».

4. Η με αριθμό 483/4-2-2025 επίκαιρη ερώτηση του Βουλευτή Σερρών της Κοινοβουλευτικής Ομάδας της Ελληνικής Λύσης κ. Κωνσταντίνου Μπούμπαπρος τον Υπουργό Αγροτικής Ανάπτυξης και Τροφίμων με θέμα: «Εργασιακά προβλήματα των συμβασιούχων γεωπόνων του ΕΛΓΑ».

5. Η με αριθμό 487/5-2-2025 επίκαιρη ερώτηση της Βουλευτού Αχαΐας της Κοινοβουλευτικής Ομάδας της Νέας Αριστεράς κ. Αθανασίας Αναγνωστοπούλου, προς τον Υπουργό Εθνικής Άμυνας με θέμα: «Διγλωσσία από μέρους της Κυβέρνησης σχετικά με τη συνάντηση του Υπουργού Εθνικής Άμυνας με την πρέσβειρα της Γαλλίας στις 29-1-2025».

6. Η με αριθμό 489/6-2-2025 επίκαιρη ερώτηση του Βουλευτή Β΄ Θεσσαλονίκης της Κοινοβουλευτικής Ομάδας της Νίκης κ. Νικολάου Παπαδόπουλου προς τον Υπουργό Αγροτικής Ανάπτυξης και Τροφίμων με θέμα: «Ζημιές στις βαμβακοκαλλιέργειες από τον παρατεταμένο καύσωνα το καλοκαίρι του 2024 στις κεντρικές και βόρειες περιοχές της Ελλάδος».

7. Η με αριθμό 503/10-2-2025 επίκαιρη ερώτηση της Προέδρου της Κοινοβουλευτικής Ομάδας της Πλεύσης Ελευθερίας και Βουλευτού Β1΄ Βόρειου Τομέα Αθηνών κ. Ζωής Κωνσταντοπούλου προς τον Υπουργό Εθνικής Οικονομίας και Οικονομικών με θέμα: «Το λαθρεμπόριο στον σιδηρόδρομο, οι αποκαλύψεις για το έγκλημα των Τεμπών και οι δηλώσεις στελεχών της Κυβέρνησης».

8. Η με αριθμό 511/10-2-2025 επίκαιρη ερώτηση του Ανεξάρτητου Βουλευτή Β1΄ Βορείου Τομέα Αθηνών κ. Χαράλαμπου Κατσιβαρδά, προς την Υπουργό Πολιτισμού με θέμα: «Συνιστά χαρακτηρισμένο αρχαιολογικό χώρο η έκταση του πρώην Ιπποδρόμου, η οποία έχει τεθεί προς πώληση».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 493/7-2-2025 επίκαιρη ερώτηση του Βουλευτή Λάρισας της Κοινοβουλευτικής Ομάδας του ΣΥΡΙΖΑ – Προοδευτική Συμμαχία κ. Βασιλείου Κόκκαλη προς τον Υπουργό Υποδομών και Μεταφορών με θέμα: «Όταν η κοινωνία προσπαθεί να αποκαλύψει την συγκάλυψη των Τεμπών, το Υπουργείο Μεταφορών αφήνει εσκεμμένα την περιοχή Σιδηροδρομικού Σταθμού Δομοκού χωρίς σηματοδότηση και τηλεδιοίκηση».

2. Η με αριθμό 501/10-2-2025 επίκαιρη ερώτηση της Βουλευτού Β1΄ Βόρειου Τομέα Αθηνών της Κοινοβουλευτικής Ομάδας του Κομμουνιστικό Κόμματος Ελλάδας κ. Αφροδίτης Κτενά προς τον Υπουργό Κλιματικής Κρίσης και Πολιτικής Προστασίας με θέμα: «Για τη θωράκιση των κατοίκων της Σαντορίνης και των γύρω νησιών από τεκτονικά και ηφαιστειακά φαινόμενα».

3. Η με αριθμό 488/5-2-2025 επίκαιρη ερώτηση του Βουλευτή Α΄ Αθηνών της Κοινοβουλευτικής Ομάδας της Νέας Αριστεράς κ. Αθανάσιου Ηλιόπουλου προς τον Υπουργό Κλιματικής Κρίσης και Πολιτικής Προστασίας με θέμα: «Σε ποιο στάδιο διερεύνησης βρίσκονται οι καταγγελίες περί χημικών εγκαυμάτων πυροσβεστών που συμμετείχαν στις επιχειρήσεις στα Τέμπη;».

4. Η με αριθμό 496/10-2-2025 επίκαιρη ερώτηση του Βουλευτή Λαρίσης της Κοινοβουλευτικής Ομάδας της Νίκης κ. Γεωργίου Ρούντα προς τον Υπουργό Εθνικής Άμυνας με θέμα: «Οι ευθύνες του ΥΠΕΘΑ για την σχεδίαση και την εκτέλεση της αποστολής στη Λιβύη».

5. Η με αριθμό 505/10-2-2025 επίκαιρη ερώτηση της Προέδρου της Κοινοβουλευτικής Ομάδας της Πλεύσης Ελευθερίας και Βουλευτού Β1΄ Βόρειου Τομέα Αθηνών κ. Ζωής Κωνσταντοπούλου προς τον Υπουργό Κλιματικής Κρίσης και Πολιτικής Προστασίας με θέμα: «Για την αναιτιολόγητη απομάκρυνση κλιμακίου της Διεύθυνσης Αντιμετώπισης Εγκλημάτων Εμπρησμού (Δ.Α.Ε.Ε.) του Πυροσβεστικού Σώματος από τον τόπο του Εγκλήματος των Τεμπών».

6. Η με αριθμό 500/10-2-2025 επίκαιρη ερώτηση του Βουλευτή Δράμας της Κοινοβουλευτικής Ομάδας του ΣΥΡΙΖΑ-Προοδευτική Συμμαχία κ. Θεόφιλου Ξανθόπουλου προς τον Υπουργό Υγείας με θέμα: «Ανάγκη λήψης άμεσων και επειγόντων μέτρων για την στελέχωση της Παθολογικής Κλινικής του Νοσοκομείου Δράμας, μετά και την τελευταία άκαρπη προκήρυξη θέσεων ιατρών».

7. Η με αριθμό 507/10-2-2025 επίκαιρη ερώτηση του Βουλευτή Αχαΐας της Κοινοβουλευτικής Ομάδας του Κομμουνιστικού Κόμματος Ελλάδας κ. Νικολάου Καραθανασόπουλου προς τον Υπουργό Υγείας με θέμα: «Άμεσα μέτρα στήριξης των ασθενών με μεσογειακή αναιμία στη Δυτική Ελλάδα».

8. Η με αριθμό 497/10-2-2025 επίκαιρη ερώτηση του Βουλευτή Α΄ Αθηνών της Κοινοβουλευτικής Ομάδας της Νέας Αριστεράς κ. Δημητρίου Τζανακόπουλου προς τον Υπουργό Ναυτιλίας και Νησιωτικής Πολιτικής με θέμα: «Θα ασκήσει τον κατά νόμο πειθαρχικό έλεγχο ο αρμόδιος Υπουργός για το ναυάγιο της Πύλου μετά το πόρισμα του Συνηγόρου του Πολίτη;».

9. Η με αριθμό 512/10-2-2025 επίκαιρη ερώτηση του Βουλευτή Επικρατείας της Κοινοβουλευτικής Ομάδας της Πλεύσης Ελευθερίας κ. Αλέξανδρου Καζαμία προς τον Υπουργό Ναυτιλίας και Νησιωτικής Πολιτικής με θέμα: «Το πόρισμα του Συνηγόρου του Πολίτη για το πολύνεκρο ναυάγιο της Πύλου και η υπονόμευσή του από το Υπουργείο Ναυτιλίας και Νησιωτικής Πολιτικής».

10. Η με αριθμό 504/10-2-2025 επίκαιρη ερώτηση του Βουλευτή Μαγνησίας της Κοινοβουλευτικής Ομάδας του ΣΥΡΙΖΑ-Προοδευτική Συμμαχία κ. Αλέξανδρου Μεϊκόπουλου προς τον Υπουργό Ναυτιλίας και Νησιωτικής Πολιτικής με θέμα: «Ανάγκη αναβάθμισης της ακτοπλοϊκής σύνδεσης Κυθήρων – Αντικυθήρων».

11. Η με αριθμό 508/10-2-2025 επίκαιρη ερώτηση του Βουλευτή Β3΄ Νότιου Τομέα Αθηνών της Κοινοβουλευτικής Ομάδας του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Υποδομών και Μεταφορών με θέμα: «Για την ασφάλεια και τις ελλείψεις σε προσωπικό και εξοπλισμό στην Υπηρεσία Πολιτικής Αεροπορίας (ΥΠΑ)».

12. Η με αριθμό 509/10-2-2025 επίκαιρη ερώτηση του Βουλευτή Αχαΐας της Κοινοβουλευτικής Ομάδας του ΣΥΡΙΖΑ-Προοδευτική Συμμαχία κ. Ανδρέα Παναγιωτόπουλου προς τον Υπουργό Ναυτιλίας και Νησιωτικής Πολιτικής με θέμα: «Απουσία ολοκληρωμένου στρατηγικού σχεδιασμού για το Παλαιό Λιμάνι της Πάτρας»

Αναφορές-Ερωτήσεις (Άρθρο 130 παράγραφος 5 του Κανονισμού της Βουλής)

1. Η με αριθμό 401/27-1-2025 ερώτηση του Βουλευτή Α΄ Αθηνών της Κοινοβουλευτικής Ομάδας της Νέας Αριστεράς κ. Αθανάσιου Ηλιόπουλου προς τον Υπουργό Υγείας με θέμα: «Η επιτακτική ολοκλήρωση της ανακαίνισης και της υποστήριξης του Κέντρου Υγείας Αίγινας παραμένει ακόμα ζητούμενο».

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα για τα εξής:

«Με την παρούσα σάς ενημερώνουμε σχετικά με τη συζήτηση των επίκαιρων ερωτήσεων στο πλαίσιο του κοινοβουλευτικού ελέγχου την Παρασκευή 14 Φεβρουαρίου 2025 ότι οι επίκαιρες ερωτήσεις που θα συζητηθούν είναι οι εξής:

Η υπ’ αριθμόν 506/10-2-2025 και οι υπ’ αριθμούς 484/5-2-2025, 498/10-2-2025, 502/10-2-2025.

Η υπ’ αριθμόν 495/7-2-2025 επίκαιρη ερώτηση που απευθύνεται προς τον Υπουργό Περιβάλλοντος και Ενέργειας δεν θα απαντηθεί λόγω αναρμοδιότητας».

Η Βουλευτής κ. Διονυσία - Θεοδώρα Αυγερινοπούλου ζητεί άδεια ολιγοήμερης απουσίας στο εξωτερικό από την Τρίτη 18 Φεβρουαρίου 2025 έως και την Πέμπτη 20 Φεβρουαρίου 2025.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Η Βουλή ενέκρινε τη ζητηθείσα άδεια.

Συνεχίζουμε τώρα με τη συζήτηση της τρίτης με αριθμό 498/10-2-2025 επίκαιρης ερώτησης πρώτου κύκλου του ΣΤ΄ Αντιπροέδρου της Βουλής και Βουλευτή Λάρισας της Κοινοβουλευτικής Ομάδας του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Παιδείας, Θρησκευμάτων και Αθλητισμού, με θέμα: «Να σταματήσουν όλες οι άδικες διώξεις εκπαιδευτικών στη Θεσσαλία».

Κύριε συνάδελφε, έχετε τον λόγο.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Τη σκυτάλη στο μπαράζ κλήσεων στα πειθαρχικά συμβούλια εκπαιδευτικών τόσο στην πρωτοβάθμια όσο και στη δευτεροβάθμια εκπαίδευση, που εξελίσσεται σε όλη την Ελλάδα, αυτήν τη φορά ή πριν λίγο καιρό πήρε και η Θεσσαλία, συνεχίζοντας τον αυταρχικό κατήφορο της Κυβέρνησης και του Υπουργείου Παιδείας. Ο λόγος; Το αδίκημα; Η συμμετοχή στην απεργία-αποχή από την αντιεκπαιδευτική αξιολόγηση, που κήρυξαν οι ομοσπονδίες των εκπαιδευτικών, ασκώντας ένα νόμιμο, κατοχυρωμένο δικαίωμα, αυτό δηλαδή της απεργίας, που -ειρήσθω εν παρόδω- όλοι γνωρίζουμε ότι κερδήθηκε με τεράστιους αγώνες και αίμα. Πρόκειται ξεκάθαρα, σε ό,τι αφορά δηλαδή τις κλήσεις στα πειθαρχικά συμβούλια, για ευθεία επίθεση στην άσκηση ενός νόμιμου δικαιώματος, το οποίο δεν μπορεί να ερμηνευτεί ως πειθαρχικό παράπτωμα ή, αν θέλετε, να συνδεθεί έμμεσα ή άμεσα με την επιβολή οποιουδήποτε δυσμενούς διοικητικού ή άλλης μορφής μέτρου σε βάρος των εργαζομένων, των εκπαιδευτικών εν προκειμένω.

Και αυτό που αναδεικνύεται και στις διώξεις των εκπαιδευτικών στη Θεσσαλία, όπως και σε δεκάδες άλλες περιπτώσεις ανά την Ελλάδα, είναι πως η λεγόμενη αξιολόγηση της Κυβέρνησης και του Υπουργείου αποτελεί ακριβώς ένα εργαλείο για την αντιμετώπιση των καθυστερήσεων, αλλά και των αντιδράσεων φυσικά στην προώθηση ακριβώς αυτής της βάρβαρης αντιλαϊκής πολιτικής, που οδηγεί στην κατηγοριοποίηση σχολείων και μαθητών, την ένταση των ταξικών φραγμών για τα παιδιά των εργατικών λαϊκών οικογενειών, με πρόσφατο, αν θέλετε, παράδειγμα τα Ωνάσεια Σχολεία -πρόσφατα ψηφίστηκε ο νόμος αυτός- και τις μεγάλες, να θυμίσουμε, αντιδράσεις γονέων, εκπαιδευτικών και μαθητών, που ανέδειξαν ανάγλυφα ότι, από τη μια μεριά, βρίσκεται η εχθρική για την εκπαίδευση πολιτική των κυβερνήσεων της Ευρωπαϊκής Ένωσης, αλλά και των κατευθύνσεων και οδηγιών του ΟΟΣΑ και από την άλλη, βρίσκεται η πλειοψηφία της εκπαιδευτικής κοινότητας, που διεκδικεί ακριβώς τη σύγχρονη μόρφωση των παιδιών μας και παλεύει για να ζει με αξιοπρέπεια.

Συνεπώς, με βάση τα ανωτέρω, κύριε Πρόεδρε, η ερώτηση προς την Υπουργό είναι τι μέτρα προτίθεται να πάρει, ώστε να σταματήσουν όλες οι άδικες διώξεις και η στοχοποίηση των εργαζομένων και των σωματείων τους και να παρθούν πίσω όλες οι διώξεις των εργαζόμενων-εκπαιδευτικών που σχετίζονται με τη συνδικαλιστική τους δράση.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Κύριε Πρόεδρε -απευθύνομαι σε εσάς, κύριε Λαμπρούλη- την ίδια ερώτηση με το ίδιο περιεχόμενο περίπου την είχε κάνει και ο συνάδελφός μας, ο κ. Συντυχάκης, αν θυμάμαι καλά, πριν δέκα μέρες. Θα μπορούσα, σεβόμενη την κοινοβουλευτική διαδικασία, να απαντήσω μονολεκτικά, ότι είναι νόμος του κράτους. Όποιος δεν τον εφαρμόζει υφίσταται τις συνέπειες.

Όμως, θα ήθελα να μου επιτρέψετε να σας πω λίγο πιο αναλυτικά κάποια πράγματα, γιατί εδώ δεν κάνουμε συζήτηση ιδεολογική. Όλες οι αντιρρήσεις σας και οι ενστάσεις σας κατεγράφησαν, όταν συζητήθηκε αυτή η νομοθετική πρωτοβουλία της Κυβέρνησης -νόμος πια του κράτους- και τώρα πια συζητείται ο νόμος που ισχύει σε κάποιους να μην εφαρμόζεται, είτε υπό το πρόσχημα της απεργίας, είτε της αποχής, είτε του οποιουδήποτε άλλου.

Η εφαρμογή του νόμου είναι υποχρεωτική για όλους, είναι και για τα στελέχη της εκπαίδευσης και για τα μέλη του ειδικού εκπαιδευτικού και βοηθητικού προσωπικού και οι συνέπειες που υπάρχουν είναι σαφείς από τον νόμο. Εάν ένας εκπαιδευτικός ή μέλος του ειδικού εκπαιδευτικού ή βοηθητικού προσωπικού ή στέλεχος εκπαίδευσης δεν πάρει μέρος καθ’ οιονδήποτε τρόπο στην αξιολόγηση, είτε ατομικά είτε συλλογικά, αυτό είναι ειδικό πειθαρχικό παράπτωμα, τιμωρείται με πειθαρχική ποινή που δεν μπορεί να είναι κατώτερη από πρόστιμο που είναι ίσο με τις αποδοχές ενός μήνα.

Ανεξάρτητα από το πειθαρχικό, όταν δεν συμμετέχει ένας εκπαιδευτικός στη διαδικασία της αξιολόγησης για πάνω από δεκαπέντε μέρες, αναστέλλεται κάθε διαδικασία εξέλιξής του και συμπεριλαμβάνεται σε αυτό και η αυτόματη μισθολογική εξέλιξη, εκτός αν υπάρχει κάποιο ανυπέρβλητο κώλυμα υγείας.

Πέρα και από όλα αυτά, όταν είναι κάποιος στέλεχος εκπαίδευσης και αρνείται να συμμετέχει στην αξιολόγηση είτε ως αξιολογητής είτε ως αξιολογούμενος, υπάρχει επιπλέον πρόβλεψη στον νόμο: Αντικαθίσταται και αποκλείεται από διαδικασία επιλογής για την πλήρωση οποιασδήποτε θέσης στελέχους εκπαίδευσης για τα επόμενα οκτώ χρόνια. Αυτός είναι ο νόμος.

Είπα ότι την ιδεολογική συζήτηση την κάναμε και τις αντιδράσεις σας και τις αντιρρήσεις σας τις καταθέσατε τότε. Τώρα είναι νόμος του κράτους και ισχύει. Και θα σας πω ότι η συντριπτικότατη πλειοψηφία των εκπαιδευτικών το εφαρμόζει.

Ειδικά για τη Θεσσαλία που με ρωτάτε, κύριε Πρόεδρε, έχουν αξιολογηθεί μέχρι τώρα χίλιοι σαράντα ένας εκπαιδευτικοί. Σε διαδικασία αξιολόγησης βρίσκονται δύο χιλιάδες εκατόν εβδομήντα τρεις εκπαιδευτικοί, αλλά συνολικά συμμετέχουν στην αξιολόγηση τρεις χιλιάδες διακόσιοι δεκατέσσερις εκπαιδευτικοί και έχουν αρνηθεί να αξιολογηθούν μόλις πενήντα, για τους οποίους έχει, ήδη, ξεκινήσει η πειθαρχική διαδικασία, η οποία δεν έχει ολοκληρωθεί.

Σε ό,τι αφορά τα στελέχη εκπαίδευσης στην Περιφερειακή Διεύθυνση Θεσσαλίας, εξ ολοκλήρου στην αξιολόγηση συμμετείχαν άπαντες, εκτός από μία διευθύντρια σχολικής μονάδας, που αντικαταστάθηκε με τη διαδικασία που προανέφερα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Πρόεδρε, έχετε τον λόγο.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Θα ξεκινήσω από τα τελευταία στοιχεία που παραθέσατε, που δεν μπορώ να αμφισβητήσω. Αλίμονο! Εννοώ τους αριθμούς που δώσατε περί εκπαιδευτικών που συμμετείχαν στην αξιολόγηση ή των πενήντα που δεν συμμετείχαν και διώκονται πειθαρχικά προφανώς και για αυτούς εμείς κάνουμε την ερώτηση συγκεκριμένα.

Όμως και οι άλλοι χίλιοι -όσους αναφέρατε- η πλειοψηφία, όπως είπατε, που συμμετείχαν, μη νομίζετε! Συμμετείχαν κατόπιν, να το πω έτσι, «εκβιασμού» -σε εισαγωγικά η λέξη- ακριβώς για αυτόν τον λόγο, για να μην μπλέξουν, όπως λένε. Διότι περιοδεύσαμε σε σχολεία, είδαμε και εκπαιδευτικούς που διώκονται, αλλά και συναδέλφους τους, οι οποίοι ναι μεν μπήκαν στη διαδικασία της αξιολόγησης, εντάχθηκαν τέλος πάντων, αλλά -να το πω έτσι λαϊκά- με βαριά καρδιά. Με ποια έννοια; Ότι δεν θέλουν να μπλέξουν, δεν θέλουν να τους στερηθεί μισθός, δεν θέλουν να τους διώξουν και πάει λέγοντας, όλα αυτά που αναφέρετε και άλλα που μπορεί να αναφέρονται στις πειθαρχικές ποινές που ακολουθούν.

Είναι μόνιμο επιχείρημα από τότε που συζητήσαμε και το νομοσχέδιο, επειδή το αναφέρατε, περί αξιολόγησης. Μόνιμο επιχείρημα της Κυβέρνησης ποιο είναι; Η λεγόμενη τήρηση της νομιμότητας, νόμος και τάξη, ακριβώς την ίδια στιγμή που η ίδια η Κυβέρνηση, για παράδειγμα, αρνείται να εφαρμόσει ακόμα και δικαστικές αποφάσεις, όπως τις αποφάσεις των διοικητικών εφετείων, που δικαιώνουν τους νεοδιόριστους εκπαιδευτικούς για τη μονιμοποίησή τους, τις οποίες το Υπουργείο Παιδείας αρνείται πεισματικά να τις εφαρμόσει.

Και βεβαίως, εδώ στο συγκεκριμένο -στην ερώτηση, αν θέλετε- προτάσσουμε το ζήτημα της απεργίας ως δικαίωμα. Απήργησαν συγκεκριμένοι εκπαιδευτικοί στη βάση αποφάσεων των συλλογικών τους οργάνων για συγκεκριμένο θέμα, ναι για αυτό της αξιολόγησης, γιατί εναντιώνονται. Διότι να μην κοροϊδευόμαστε το 92%-93% των εκπαιδευτικών ήταν ενάντια στην αξιολόγηση και ήταν στους δρόμους.

Και για αυτούς, για παράδειγμα, τους πενήντα που λέτε στη Θεσσαλία, τους εικοσιπέντε, για παράδειγμα, στη Λάρισα -επιμερισμένοι στη Θεσσαλία, αν δεν κάνω λάθος στον αριθμό- βγήκαν στους δρόμους στις 31 του Γενάρη εκπαιδευτικοί και με συμπαράσταση μαζικών φορέων της Λάρισας και πάει λέγοντας, εργατικά κέντρα και σειρά άλλων φορέων.

Έτσι, λοιπόν, τα επιχειρήματα της Κυβέρνησης καταρρίπτονται από την ίδια την Κυβέρνηση. Η ουσία είναι πως δεν θέλετε εκπαιδευτικούς που θα δυσκολεύουν το έργο σας, το αντιλαϊκό αυτό έργο που υλοποιείτε όχι μόνο εσείς, αλλά όλες οι κυβερνήσεις έως τώρα, αλλά και οι επόμενες, που θα καταδεικνύουν τις αντιεκπαιδευτικές πολιτικές. Τέτοιους εκπαιδευτικούς δεν θέλετε, που να μην αναδεικνύουν τις αντιεκπαιδευτικές πολιτικές και συγχρόνως, εκπαιδευτικούς που δεν πρέπει να διεκδικούν. Αυτό λέτε. Αυτό πράττετε. Και σε αυτή την κατεύθυνση παίρνετε, βέβαια και όλα αυτά τα μέτρα. Διότι αξιολόγηση και διώξεις είναι άρρηκτα δεμένες πλευρές της ίδιας της πολιτικής σας, γεγονός που καταρρίπτει εξάλλου και την ίδια την προσπάθεια να παρουσιαστεί η αξιολόγηση ως δήθεν ένα μέσο για τη βελτίωση της ποιότητας της εκπαίδευσης. Είναι ξεκάθαρα μέσο επιβολής: «Και με το καρότο και με το μαστίγιο», προκειμένου να επιτύχετε αυτό που λέμε «τη σιγή ιχθύος» και στον χώρο των εκπαιδευτικών.

Πρόκειται ακριβώς για την πολιτική η οποία τόσο για τη Θεσσαλία, αλλά και για όλη την Ελλάδα, αφήνει σχολεία με τεράστιες ελλείψεις και με κενά, αφήνει σχολεία υποχρηματοδοτούμενα, με τη σχολική στέγη να είναι σε εγκατάλειψη, πράγμα που οδηγεί σε όλο και πιο συχνά επικίνδυνα περιστατικά, όπως πτώσεις σοβάδων και διάφορα άλλα επικίνδυνα περιστατικά που έχουν συμβεί και συμβαίνουν.

Υπάρχουν τμήματα των είκοσι πέντε και παραπάνω παιδιών. Υπάρχουν αναπληρωτές εκπαιδευτικοί που αναγκάζονται να κοιμούνται σε αυτοκίνητα με τις οικογένειές τους. Υπάρχουν ελλείψεις στη Λάρισα, εν προκειμένω στην παράλληλη στήριξη. Ενδεικτικά αναφέρω τα εξής.

Τέσσερα χρόνια στο σχολείο της Φαλάνης, το οποίο είναι κατεστραμμένο από τον σεισμό, δεν έχει μπει ούτε μία πέτρα, ούτε ένα τούβλο. Αυτοί οι εκπαιδευτικοί δηλαδή στη Φαλάνη που θα εγείρουν -και εγείρουν- ζητήματα, θα πάνε στα πειθαρχικά επειδή διεκδικούν καλύτερες συνθήκες πρώτα για τα παιδιά, αλλά και για τους ίδιους φυσικά για να διεκπεραιώνουν όσο το δυνατόν καλύτερα το χρέος τους ως εκπαιδευτικοί;

Ή, για παράδειγμα, θα σας αναφέρω τη Γιάννουλη της Λάρισας που πλημμύρισε το σχολείο στις εργατικές κατοικίες με την κακοκαιρία «Daniel». Εκεί όταν βλέπουν βροχή -σαν και τη σημερινή ημέρα, που και εδώ στην Αθήνα πλημμυρίζετε- ή όταν βλέπουν ότι τα καιρικά φαινόμενα θα έχουν μια ιδιαίτερη βαρύτητα, δηλαδή μεγάλη βροχόπτωση, πηγαίνουν οι δάσκαλοι στο σχολείο το Σαββατοκύριακο και ανεβάζουν τα κομπιούτερ από το ισόγειο, γιατί πλημμυρίζει το σχολείο, διότι δεν υπάρχουν αντιπλημμυρικά έργα, κάτι που είναι απόρροια αυτής της αντιλαϊκής σας πολιτικής, και της δικής σας αλλά και των προηγούμενων φυσικά κυβερνήσεων. Πηγαίνουν, λοιπόν, οι δάσκαλοι παίρνουν τα κομπιούτερ και τα ανεβάζουν στον πρώτο όροφο για να μην καταστραφούν γιατί θα μπάσει νερά το σχολείο. Και άλλα πάμπολλα παραδείγματα θα μπορούσαμε να πούμε.

Αυτή είναι η πολιτική σας. Απέναντι σε αυτήν την πολιτική εναντιώνονται οι εκπαιδευτικοί, τους οποίους εσείς έρχεστε να τους αξιολογήσετε. Εμείς λέμε ότι αν δεν αρθεί η πειθαρχική δίωξη των εκπαιδευτικών, των οποίων η τιμή και η αξιοπρέπεια σπιλώνεται μόνο και μόνο επειδή αγωνίζονται για τα δικαιώματα του κλάδου, η Κυβέρνηση -το ξέρετε, το ζείτε και θα το ζήσετε ακόμα πιο έντονα το επόμενο διάστημα- θα βρει απέναντί της ολόκληρο το εκπαιδευτικό κίνημα, το οποίο θα συνεχίσει τον αγώνα του ενάντια ακριβώς σε αυτήν την πολιτική που ακολουθείτε, την αντιεκπαιδευτική.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας ευχαριστώ, κύριε Λαμπρούλη.

Κυρία Μακρή, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Σας ευχαριστώ, κύριε Πρόεδρε.

Κύριε Πρόεδρε, τώρα αυτό το επιχείρημα, επειδή το έχω ξανακούσει, ότι θα βρούμε απέναντί μας ολόκληρο το εκπαιδευτικό κίνημα, όταν οι αριθμοί δεν το επιβεβαιώνουν…

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Το έχετε απέναντί σας.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Οι αριθμοί δεν το επιβεβαιώνουν.

Και να σας πω και κάτι; Καλά κάνετε και βάζετε πολλά θέματα, όπως τα σχολικά κτίρια, για τα οποία θα μπορούσα και εγώ να πω σχετικά για πολλές ώρες, αλλά θα με διέκοπτε ο Πρόεδρος. Ή θα μπορούσα να πω και για το πρόγραμμα «Μαριέττα Γιαννάκου». Το κάνετε, ακριβώς, γιατί δεν έχετε ισχυρά επιχειρήματα γι’ αυτό για το οποίο με ρωτάτε. Μπλέκετε, λοιπόν, πολλά θέματα και τα βάζετε όλα στο τραπέζι, γιατί απλούστατα άλλη απάντηση σε αυτό που σας έχω πει, ότι ο νόμος θα εφαρμοστεί, δεν έχετε.

Τώρα, να ακούγεται στη Βουλή ότι εφαρμόζεται ο νόμος «με βαριά καρδιά»! Μπορεί και ένα νέο παιδί το οποίο βγαίνει και διασκεδάζει με την παρέα του, «με βαριά καρδιά» να μην οδηγεί όταν έχει αλκοόλ, όμως, δεν οδηγεί γιατί καταλαβαίνει ότι παραβιάζει τον νόμο και θέτει σε κίνδυνο και τη ζωή του. Δεν είναι σωστό να ακούμε τα επιχειρήματα του τύπου «με βαριά καρδιά εφαρμόζουμε τον νόμο» ή «για να μην υποστούμε τις συνέπειες». Οι νόμοι υπάρχουν με συγκεκριμένες συνέπειες.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Εξαναγκάζονται. Άλλο καταλάβατε εσείς.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Αφήστε το. Δεν εξαναγκάζει κανένας κανέναν.

Λοιπόν, ο νόμος εφαρμόζεται πάντοτε. Οι εκπαιδευτικοί δεν εξαιρούνται από αυτήν την υποχρέωση που έχουν οι Έλληνες πολίτες. Και στη Βουλή καλό είναι αυτά να μην ακούγονται.

Τον νόμο, λοιπόν, τον ψηφίσαμε. Αιτιολογήσαμε το γιατί. Τον ψήφισε η Πλειοψηφία της Ελληνικής Βουλής. Ισχύει έναντι όλων, έναντι και των εκπαιδευτικών. Βγάζουμε εξουσιοδοτικές αποφάσεις, προσπαθούμε, αν διαπιστωθούν αδυναμίες, με εγκυκλίους να τις διορθώσουμε, ώστε να υπάρχει λιγότερη γραφειοκρατία και περισσότερη και καλύτερη διαδικασία. Δεν έχει τιμωρητικό χαρακτήρα, γιατί ίσως αυτό υπαινιχθήκατε. Κανείς εκπαιδευτικός, αν δεν βρεθεί επαρκής, δεν απολύεται, απλούστατα γίνεται επιμόρφωση για να βελτιωθεί. Άρα, δεν έχει τιμωρητικό χαρακτήρα ούτε άλλη συνέπεια. Συνεπώς, δεν υπάρχει κανένας λόγος να λέτε αυτά τα οποία λέτε εδώ πέρα, δημιουργώντας εντυπώσεις αναληθείς.

Λέτε ότι πρέπει να σταματήσουν οι άδικες διώξεις. Να μην επιμείνω άλλο στο «άδικες». Δεν είναι άδικη η δίωξη που βασίζεται στον νόμο. Και θα σας πω επίσης ότι, με βάση τον Υπαλληλικό Κώδικα, το παραπεμπτήριο έγγραφο σε πειθαρχικό, δεν ανακαλείται. Και δεν έχει καμία αρμοδιότητα, καμία διάθεση το Υπουργείο να εμπλακεί σε αυτή τη διαδικασία, απλούστατα γιατί δεν εκκινεί από εμάς και δεν ολοκληρώνεται σε εμάς.

Μία λέξη μόνο, κύριε Πρόεδρε, να πω για τις δικαστικές αποφάσεις που ο κ. Λαμπρούλης λέει ότι δεν εφαρμόζουμε. Θα σας ενημερώσω ότι έχει ασκηθεί από το Υπουργείο έφεση ενώπιον του Σ.τ.Ε. κατά της απόφασης του διοικητικού εφετείου, στο οποίο αναφέρεστε. Και να σας διαβεβαιώσω εδώ στη Βουλή, με όση επισημότητα έχει αυτό, γιατί καταγράφεται στα Πρακτικά και όποια δέσμευση δημιουργεί, που είναι πλήρης, ότι πάντοτε εφαρμόζουμε τις δικαστικές αποφάσεις.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Συνεχίζουμε με την τρίτη με αριθμό 502/10-2-2025 επίκαιρη ερώτηση δεύτερου κύκλου του Βουλευτή Α΄ Θεσσαλονίκης της Κοινοβουλευτικής Ομάδας του Κομμουνιστικού Κόμματος Ελλάδας κ. Ιωάννη Δελή προς τον Υπουργό Παιδείας, Θρησκευμάτων και Αθλητισμού με θέμα: «Να σταματήσει τώρα η πειθαρχική δίωξη της δασκάλας του … Δημοτικού Σχολείου Αχαρνών, …».

Θα παρακαλούσα να μην αναφερθεί το όνομα.

**ΙΩΑΝΝΗΣ ΔΕΛΗΣ:** Σύμφωνοι.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Το ιστορικό έχει ως εξής. Το λέω γιατί πρέπει να ακουστεί το ιστορικό. Μαθητής, με πολύ σοβαρό πρόβλημα υγείας, μένει χωρίς την εντελώς απαραίτητη γι’ αυτόν σχολική νοσηλεύτρια από το τέλος του περασμένου Σεπτέμβρη του 2024. Βρισκόμαστε στο Μενίδι. Η Διεύθυνση Πρωτοβάθμιας Εκπαίδευσης Ανατολικής Αττικής άμεσα ενημερώνεται για το γεγονός αυτό. Ωστόσο, παρά τις προσλήψεις σχολικών νοσηλευτών που ακολουθούν το αμέσως επόμενο διάστημα, σε καμία από αυτές τις προσλήψεις δεν συμπεριλαμβάνεται το 7ο Δημοτικό Σχολείο Αχαρνών, όπου και φοιτά ο συγκεκριμένος μαθητής και συνεχίζει, λοιπόν, να μην έχει την απαραίτητη για αυτόν σχολική νοσηλεύτρια. Το αποτέλεσμα είναι ο μαθητής αυτός να μένει εκτός σχολείου για δύο έως τρεις ολόκληρους μήνες.

Το θέμα, φυσικά, από την πρώτη στιγμή αναδεικνύεται από το εκεί σωματείο των εκπαιδευτικών, αλλά και από τους γονείς του σχολείου. Μία δασκάλα, μάλιστα, του 7ου Δημοτικού Σχολείου Αχαρνών, αυτήν στην οποία αφορά η σημερινή ερώτηση -και το όνομα το γνωρίζει και η κυρία Υπουργός, το γνωρίζω και εγώ, το γνωρίζει το σχολείο, το 7ο του Μενιδίου, το γνωρίζει όλο το Μενίδι, το γνωρίζουν όλοι οι εκπαιδευτικοί- υπερασπίζεται δημόσια το αυτονόητο δικαίωμα αυτού του μαθητή να μπορεί το παιδί αυτό να πηγαίνει απρόσκοπτα στο σχολείο του. Γι’ αυτό μιλάμε τώρα. Τόνισε, στη δημόσια δήλωσή της, ότι είναι απολύτως αναγκαία γι’ αυτό το παιδί η βοήθεια του σχολικού νοσηλευτή, και, βεβαίως, έκανε αναφορά στις τραυματικές συνέπειες που μπορεί να προκαλέσει μια μακρόχρονη απουσία ενός παιδιού από το σχολείο.

Μιλάμε τώρα, κυρία Υπουργέ, για έναν μαθητή που είναι στην πρώτη δημοτικού, που επαναλαμβάνει, μάλιστα, την τάξη, με τη σύμφωνη γνώμη και των γονέων.

Περνάνε, λοιπόν, τρεις μήνες από τη δημόσια αυτή παρέμβαση της δασκάλας, που υπερασπίζεται -και μπράβο της- τα μορφωτικά δικαιώματα του μαθητή της, και έρχεται η Διεύθυνση Πρωτοβάθμιας Εκπαίδευσης Ανατολικής Αττικής και, αντί να την επαινέσει, την τιμωρεί και την παραπέμπει σε πειθαρχικό συμβούλιο. Είναι δυνατόν να μην αγανακτήσουν μετά οι εκπαιδευτικοί, οι γονείς, όλο το Μενίδι για την άδικη αυτή δίωξη; Βροχή, βεβαίως, οι καταγγελίες από όλη την Ελλάδα, από σωματεία εκπαιδευτικών, από συλλόγους γονέων, από φορείς κ.λπ..

Κλείνω εδώ με την ερώτηση, η οποία έχει δύο σκέλη. Πρώτον, σας καλούμε να κάνετε ό,τι περνάει από το χέρι σας -και περνάνε τα πάντα στη συγκεκριμένη υπόθεση- ώστε ο μαθητής αυτός να επιστρέψει στο σχολείο του, το 7ο Δημοτικό Σχολείο Αχαρνών, με τον σχολικό νοσηλευτή, βεβαίως, που τον έχει ανάγκη. Και να σταματήσει τώρα άμεσα, κυρία Υπουργέ, η άδικη δίωξη αυτής της δασκάλας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Θα απαντήσω, με την άδεια του συναδέλφου, στο πρώτο σκέλος της ερώτησης, στην πρωτολογία μου. Και για την άδικη δίωξη θα απαντήσω στη δευτερολογία μου, αν δεν έχετε αντίρρηση.

Θα σας πω, κύριε συνάδελφε, και για τις ανάγκες των Πρακτικών, κάτι που εσείς θα έχετε ακούσει τουλάχιστον δέκα φορές εδώ, για τους μόνιμους διορισμούς οι οποίοι γίνανε, δηλαδή σχεδόν σαράντα χιλιάδες μόνιμοι διορισμοί εκπαιδευτικών και μελών ειδικού εκπαιδευτικού και βοηθητικού προσωπικού, και θα έρθω και ειδικότερα στους σχολικούς νοσηλευτές που εντάσσονται στο ειδικό εκπαιδευτικό και βοηθητικό προσωπικό.

Τα τελευταία πέντε χρόνια έχουν διοριστεί δύο χιλιάδες οκτακόσια μόνιμα μέλη. Και θα πω, γιατί έχει σημασία, τους αριθμούς που ήταν πριν από την έναρξη των μονίμων διορισμών. Δηλαδή τον Μάρτιο του 2020 είχαμε επτακόσια οκτώ μόνιμα μέλη ειδικού εκπαιδευτικού και βοηθητικού προσωπικού. Μετά τους διορισμούς και, αφαιρώντας και τα ογδόντα ένα μέλη που συνταξιοδοτήθηκαν, που μετατάχθηκαν και εν πάση περιπτώσει απομακρύνθηκαν, τα μόνιμα μέλη του ειδικού εκπαιδευτικού και βοηθητικού προσωπικού ανέρχονται σε τρεις χιλιάδες τετρακόσια είκοσι επτά. Στην αρχή είχαμε επτακόσια οκτώ, το λέω για να το αντιληφθούμε. Θέλω να σας πω επίσης ότι υπάρχουν και οκτώ χιλιάδες τριακόσιοι εβδομήντα δύο αναπληρωτές από τους οποίους οι δύο χιλιάδες τετρακόσιοι οκτώ είναι σχολικοί νοσηλευτές.

Να έρθουμε τώρα στην περιοχή της Β΄ Ανατολικής Αττικής, που ανήκει και το 7ο Δημοτικό Σχολείο Αχαρνών, για το οποίο μας ρωτάτε. Προσλήφθηκαν στην περιοχή αυτοί εκατόν είκοσι έξι σχολικοί νοσηλευτές και ογδόντα οκτώ στα ΚΕΔΑΣΥ, δηλαδή συνολικά διακόσιοι δεκατέσσερις.

Οι προσλήψεις όπως ξέρετε, κύριε συνάδελφε, γίνονται σε τρεις φάσεις. Η πρώτη στις 30-8-2024, η δεύτερη στις 21-10-2024 η και τρίτη στις 3-12-2024. Έγιναν επίσης και τρεις ειδικές προσκλήσεις με τις οποίες έγιναν προσλήψεις στις 9-10-2024, στις 2-1-2025 και στις 15-1-2025. Να εξηγήσω σε όσους δεν ξέρουν ότι οι ειδικές προσκλήσεις γίνονται για τις περιπτώσεις που εκπαιδευτικοί παραιτούνται, δεν αναλαμβάνουν υπηρεσία, δεν μπορούν να βρεθούν από τον πίνακα του ΑΣΕΠ.

Στον συγκεκριμένο μαθητή, αντιλαμβάνομαι την παραίνεσή σας, κύριε Πρόεδρε. Ούτε το όνομα του μαθητή προφανώς θα αναφερθεί, ούτε το όνομα της εκπαιδευτικού, την οποία όμως ο συνάδελφος αναφέρει στην ερώτησή του. Δεν θα αναφερθεί από εμάς.

Στην πρώτη φάση των προσλήψεων για την κάλυψη των εκτάκτων αναγκών στα σχολεία και τη στελέχωσή τους που έγινε στις 30-8-2024 τοποθετήθηκε στο 7ο Δημοτικό Σχολείο Αχαρνών μια σχολική νοσηλεύτρια. Ανέλαβε υπηρεσία στις 5-9-2024, δηλαδή πριν καν ξεκινήσει το σχολικό έτος. Κατά κάποιο τρόπο απορρίπτεται η ένστασή σας ότι υπάρχει αδιαφορία. Έγινε, λοιπόν, έγκαιρη τοποθέτηση. Στις 7-10-2024 όμως η σχολική νοσηλεύτρια αποχώρησε γιατί έλαβε νόμιμη άδεια. Δεν έκανε κάποια παρανομία. Τη δικαιούται και την πήρε. Υπήρχε όμως αυτή η ευαισθησία του θέματος. Έπρεπε να συνεχιστεί η ομαλή φοίτηση του μαθητή.

Η διεύθυνση πρωτοβάθμιας, ο διευθυντής του 7ου Σχολείου Αχαρνών ήρθαν σε επαφή με τους γονείς του μαθητή. Τους πρότειναν δύο εναλλακτικές λύσεις. Η μία ήταν η κατ’ οίκον διδασκαλία και η άλλη ήταν η μεταγραφή σε σχολική μονάδα. Η οικογένεια του μαθητή επέλεξε να μεταγραφεί και ο μαθητής και το αδερφάκι του στο 6ο Δημοτικό Σχολείο Αχαρνών, στο οποίο υπήρχε σχολικός νοσηλευτής που δεν είχε λόγο να πάρει νόμιμη άδεια. Η μεταγραφή έγινε στις 4-11-2024. Το λέω αυτό επειδή μιλήσατε για πολλούς μήνες. Όπως μας ενημέρωσε επίσης η διεύθυνση πρωτοβάθμιας εκπαίδευσης δεν έχουν επανέλθει έκτοτε οι γονείς. Ο μαθητής είναι πλήρως ενταγμένος σ’ αυτό το σχολικό περιβάλλον. Καλύπτεται από σχολικό νοσηλευτή.

Στο 7ο Σχολείο Αχαρνών δεν υπάρχει λόγος να υπάρχει σχολικός νοσηλευτής γιατί δεν υπάρχει άλλο παιδί που να έχει αυτή την ανάγκη. Το να αποφασίζετε εσείς και να λέτε να ξαναγυρίσει, να διοριστεί σχολικός νοσηλευτής, ερήμην των γονέων, δεν νομίζω ότι είναι και το πιο σοφό πράγμα του κόσμου. Επαναλαμβάνω ότι φοιτά το παιδί με σχολικό νοσηλευτή χωρίς να έχουν επανέλθει οι γονείς να ζητήσουν κάτι διαφορετικό.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κύριε συνάδελφε.

**ΙΩΑΝΝΗΣ ΔΕΛΗΣ:** Να τα πάρουμε με τη σειρά. Για τους διορισμούς και τους αριθμούς που παραθέσατε, φυσικά δεν έχουμε καμία διάθεση να τους αμφισβητήσουμε. Η ζωή δείχνει όμως ότι οι διορισμοί αυτοί, κυρία Υπουργέ, δεν επαρκούν. Και το ξέρετε πάρα πολύ καλά. Διότι η κατάσταση στον χώρο των σχολείων είναι τραγική. Τώρα που μιλάμε, στα τέλη του Γενάρη τα κενά σε εκπαιδευτικό, σε ειδικό επιστημονικό, σε βοηθητικό προσωπικό είναι πολλά σε όλα τα σχολεία της χώρας. Οι προσλήψεις, λοιπόν, στις οποίες αναφέρεστε είναι φανερό ότι δεν επαρκούν. Έτσι δεν είναι; Το δείχνει η ίδια η ζωή.

Είναι χαρακτηριστικό το παράδειγμα του 3ου Γυμνασίου στο Μενίδι. Γιατί το αναφέρω αυτό, κύριε Πρόεδρε; Γιατί αυτό το 3ο Γυμνάσιο στο Μενίδι έχει επιλεγεί να γίνει Ωνάσειο Σχολείο. Φοιτούν δυο μαθητές οι οποίοι έχουν πολύ μεγάλη ανάγκη νοσηλευτών και δεν υπάρχει σχολικός νοσηλευτής εκεί για να σταθεί δίπλα σε αυτά τα παιδιά που έχουν πολύ σοβαρά προβλήματα υγείας και έχουν και βεβαιώσεις από κρατικά νοσοκομεία. Δικαιούνται σχολικό νοσηλευτή και δεν τον έχουν σε ένα σχολείο που πάει να γίνει Ωνάσειο. Μάλιστα για το θέμα αυτό έχουμε καταθέσει και ερώτηση στη Βουλή από τις 23 Γενάρη. Μας κουνάτε συνέχεια το δάχτυλο για την εφαρμογή του νόμου. Νομίζω ότι και το Υπουργείο είναι υποχρεωμένο εκ του νόμου να απαντάει στις ερωτήσεις. Δεν το κάνει όμως πάντα. Η συγκεκριμένη ερώτηση παραμένει αναπάντητη από τις 23 του Γενάρη. Υπάρχουν ένα σωρό ερωτήσεις οι οποίες δεν έχουν απαντηθεί από το Υπουργείο. Και μπορώ να τις καταθέσω όποτε θέλετε. Αυτό δεν είναι νόμος; Δεν είναι υποχρέωση για την Κυβέρνηση; Γιατί δεν τον εφαρμόζει; Όσο για το άλλο, στην πραγματικότητα με την επίκληση του νόμου αμφισβητείτε το δικαίωμα στην απεργία και στη συγκεκριμένη περίπτωση βεβαίως το δικαίωμα της δασκάλας στην ελευθερία του λόγου.

Για τη συγκεκριμένη δασκάλα δεν τοποθετηθήκατε. Θα το κάνετε ελπίζω στη δευτερολογία σας. Διώκεται, λοιπόν, η συγκεκριμένη δασκάλα επειδή έπραξε το καθήκον της ως εκπαιδευτικός και ως άνθρωπος, κυρία Υπουργέ. Τέτοιες δασκάλες θέλουμε για τα παιδιά μας. Τέτοιες χρειάζονται τα σχολεία μας, ο λαός μας. Να διδάσκουν με τις πράξεις τους την ανθρωπιά και να δίνουν το παράδειγμα με τον αγώνα τους για τη μόρφωση των παιδιών του λαού μας. Στα βήματα της Ρόζας Ιμβριώτη, της Έλλης Αλεξίου, της Αθηνάς Μπενέκου, της Βαγγελιώς Κλάδου, της Βαγγελίτσας Κουσιάντζα από τη Θεσσαλία. Τέτοιες δασκάλες θέλουμε.

Και είναι πραγματικά θλιβερή η μικροψυχία της Διεύθυνσης Πρωτοβάθμιας Εκπαίδευσης και κατ’ επέκταση και του Υπουργείου Παιδείας που είναι ο πολιτικός προϊστάμενος αυτής της υπηρεσίας -εσείς τους διορίζετε- και απύθμενη πραγματικά η αντιπαιδαγωγικότητά της με το να τιμωρεί από τη μια αυτή την άξια δασκάλα και από την άλλη με απόφασή της να βάζει το μαχαίρι στο κόκαλο στους γονείς, «τι θέλετε να γίνει με το παιδί σας; Θέλετε να το κρατήσετε στο σπίτι;». Και μιλάμε τώρα για ένα παιδάκι Α΄ Δημοτικού. Και πώς θα κοινωνικοποιηθεί αυτό; Ή να πάει σε άλλο σχολείο, Και οι γονείς λέει συμφώνησαν. Και αυτό εσείς το θεωρείτε σωστό και παιδαγωγικό.

Υπάρχει όμως και συνέχεια, κύριε Πρόεδρε. Αυτός ο μικρός μαθητής πήγε και με τη «συναίνεση» -σε πολλά εισαγωγικά- των γονέων σε αυτό το 6ο και 12ο Δημοτικό Σχολείο -την υπόθεση τη γνωρίζουμε πάρα πολύ καλά- που είχε όντως σχολικό νοσηλευτή. Ξέρετε τι έγινε μετά; Το Σχολείο αυτό, το 6ο και 12ο που πήγε, κρίθηκε ακατάλληλο. Εκκενώθηκε αυτό το σχολείο και όλο το σχολείο πήγε σε μια άλλη περιοχή στα κοντέινερ του παλιού 21ου Δημοτικού στην περιοχή της Μπόσκιζας, πέντε χιλιόμετρα μακριά. Σας φαίνονται λογικά όλα αυτά; Όχι βέβαια.

Τι κάνετε στο τέλος με τη δίωξη αυτή, την οποία ελπίζω να ανακαλέσετε και να ακυρώσετε; Καταφεύγετε, εντείνετε την καταστολή, την τρομοκράτηση, τον αυταρχισμό. Αυτό κάνετε στα σχολεία. Έχετε σπείρει τον τρόμο και τον φόβο στα σχολεία. Αναλογιστείτε για το πώς μπορεί να γίνει μάθημα μέσα σε ένα τέτοιο κλίμα ενάντια σε εκπαιδευτικούς αλλά και σε μαθητές που αγωνίζονται. Θα μου πείτε τα ίδια κάνει η Κυβέρνηση παντού με όλους. Η τρομοκρατία και ο εκφοβισμός πάνε παρέα με τις άδικες πολιτικές. Όμως την αδυναμία σας φανερώνετε με αυτό και όχι τη δύναμή σας γιατί τη δύναμη την έχουν οι εργαζόμενοι. Και βέβαια παιδεία τελικά, κυρία Υπουργέ της Παιδείας, με τον βούρδουλα πάνω στους εκπαιδευτικούς δεν μπορεί να γίνει αυτό.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κυρία Υπουργέ.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Προφανώς και δεν μπορεί να γίνει. Όπως δεν μπορεί να γίνει και με ασυδοσία. Γιατί κάτι τέτοιο εσείς θέλετε να γίνεται. Να μην υπάρχουν κανόνες, να μην υπακούουν στους κανόνες οι εκπαιδευτικοί. Το λέτε πάντοτε με περισσή ευκολία. Φαντάζομαι ότι κι εμείς που συμμετέχουμε σε αυτή τη διαδικασία σε κάποιους κανόνες υπακούμε, από ενδυματολογικούς μέχρι συμπεριφοράς. Φαντάζομαι ότι κι εσείς προσέχετε τι μου λέτε και εγώ πώς σας απαντώ όπως το κάνουν και όλοι οι συνάδελφοι. Κανόνας είναι και αυτός. Κανόνας είναι το πώς υποβάλετε τις ερωτήσεις και πώς σας απαντούμε. Δεν τις φέρνετε στο Υπουργείο μου, στο γραφείο μου ή το σπίτι μου. Κανόνες ακολουθούνται. Και οι εκπαιδευτικοί οφείλουν να ακολουθούν κανόνες και το κάνουν. Και μην προσπαθείτε να δημιουργήσετε εδώ την εντύπωση ότι οι εκπαιδευτικοί παρανομούν και οι εκπαιδευτικοί αντιδρούν και οι εκπαιδευτικοί δεν σέβονται. Σέβονται και προσφέρουν. Τα παιδιά τα οποία μεγαλώνουν και διακρίνονται εκείνοι τα εκπαιδεύουν.

Έχετε μια άλλη μόνιμη τακτική, κύριε συνάδελφε. Κάθε φορά θέτετε και θέματα στα οποία δεν είμαι προετοιμασμένη να απαντήσω γιατί ακριβώς δεν είναι στην ερώτηση. Λέτε για παιδιά τα οποία δεν έχουν νοσηλευτές ή σχολεία στα οποία δεν υπάρχει ειδικό βοηθητικό και εκπαιδευτικό προσωπικό γιατί δεν έχω πρόχειρα τα στοιχεία να σας απαντήσω, όπως σας απάντησα γι’ αυτή την περίπτωση, παρ’ ότι ξέρετε πάρα πολύ καλά ό,τι γίνονται για τους νοσηλευτές και ειδικές προσκλήσεις και τοπικές προσκλήσεις και δεν εμφανίζονται. Κι αν συζητούνταν σήμερα όλες οι ερωτήσεις τις οποίες όφειλα να απαντήσω θα βλέπατε ότι υπάρχει περίπτωση που είχαμε κονδύλια και προκηρύξαμε θέσεις για είκοσι οκτώ νοσηλευτές και εμφανίστηκε μόλις ένας. Αυτό δεν είναι ευθύνη του Υπουργείου. Και αναφέρατε, επίσης, με πάρα πολύ μεγάλη ευκολία ότι έκλεισαν τα σχολεία, κρίθηκαν ακατάλληλα, πήγαν σε κοντέινερς. Έγινε τηλεκπαίδευση λόγω ακαταλληλότητας των κτιρίων. Κι αυτό έγινε από τον δήμο και την περιφέρεια. Επανήλθαν σε ασφαλές κτίριο και τα παιδιά στεγάζονται εκεί.

Σε ό,τι αφορά στη δέσμευσή μου να απαντήσω, όπως έχω υποχρέωση για την εκπαιδευτικό, θέλω να σας πω ότι οι εκπαιδευτικοί πράγματι μπορούν να μιλούν αλλά πρέπει να υπάρχει η σύμφωνη γνώμη του διευθυντή του σχολείου και του συλλόγου διδασκόντων.

**ΙΩΑΝΝΗΣ ΔΕΛΗΣ:** Σοβαρά;

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ναι. Αυτός είναι ο νόμος. Σας ενοχλεί. Θα σας ενοχλούσε όμως αν οι δηλώσεις κάποιου εκπαιδευτικού ή κάποιας εκπαιδευτικού ήταν διαφορετικές από αυτά που πιστεύετε και θέλετε εσείς.

**ΙΩΑΝΝΗΣ ΔΕΛΗΣ:** Πρέπει να ρωτάνε εσάς πρώτα, δηλαδή, πριν μιλήσουν; Τι ακούμε!

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Και θα ερχόσασταν εδώ με ερώτηση για να ψέξετε το Υπουργείο -και ορθά- γιατί αφήσαμε εκπαιδευτικό, άνδρα ή γυναίκα, να κάνει δηλώσεις οι οποίες ήταν αντίθετες με αυτά που εσείς θέλετε. Λοιπόν, ο έλεγχος γίνεται για να διαπιστωθεί εάν ο διευθυντής ή ο σύλλογος διδασκόντων έδωσαν την απαιτούμενη άδεια. Όταν μιλάει κάποιος εκπαιδευτικός στο κοινό πρέπει να υπάρχει αυτή η άδεια. Αυτή είναι η διαδικασία που πρέπει να ακολουθείται.

**ΙΩΑΝΝΗΣ ΔΕΛΗΣ:** Σοβαρά τώρα; Είναι δυνατόν να λέτε αυτά τα πράγματα;

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Αυτό ισχύει. Είναι γνωστό στους εκπαιδευτικούς, μην επιμένετε…

**ΙΩΑΝΝΗΣ ΔΕΛΗΣ:** Δεν μπορεί ένας δάσκαλος να βγει και να μιλήσει;

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Να σας πω κάτι; Καταγράφεται η διαφωνία σας, καταγράφεται πάντοτε η διαφωνία σας σε οτιδήποτε γίνεται σύμφωνα με τον νόμο, με τις διατάξεις…

**ΙΩΑΝΝΗΣ ΔΕΛΗΣ:** Ακούτε τι λέτε;

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Μη με διακόπτετε τώρα. Είπατε ό,τι είχατε να πείτε, ας πω κι εγώ. Την καταγράφουμε τη διαφωνία σας, την γνωρίζουμε, αυτό δεν αλλάζει τη διάθεση του Υπουργείου μας να εφαρμόζει τον νόμο.

Οι εκπαιδευτικοί μας, λοιπόν, οφείλουν και σε αυτό να συμμορφώνονται. Εάν διαπιστωθεί ότι δεν συμμορφώνονται, θα υπάρχουν άλλες αποφάσεις. Εάν διαπιστωθεί. Δεν επεμβαίνουμε, δεν ανακαλούμε τα έγγραφα -απάντησα και στον κ. Λαμπρούλη, πριν- δεν είναι δική μας δουλειά ο πειθαρχικός έλεγχος. Είναι, όμως, δουλειά των εκπαιδευτικών να εφαρμόζουν τον νόμο.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θα κάνουμε μια μικρή αλλαγή, λόγω της καθυστέρησης του κ. Σκυλακάκη.

Θα προχωρήσουμε στη δεύτερη με αριθμό 484/5-2-2025 επίκαιρη ερώτηση πρώτου κύκλου του Βουλευτή Ηρακλείου της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Χαράλαμπου Μαμουλάκη προς τον Υπουργό Εθνικής Οικονομίας και Οικονομικών, με θέμα: «Απαιτείται μία άμεση λύση με θετικό πρόσημο για τους δανειολήπτες σε ελβετικό φράγκο».

Θα απαντήσει ο Υφυπουργός κ. Δήμας.

Ελάτε, κύριε Μαμουλάκη, έχετε τον λόγο.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κύριε Πρόεδρε.

Κύριε Δήμα, κύριε Υπουργέ, νομίζω ότι η σημερινή ερώτηση απασχολεί πολλούς συμπολίτες μας, εν συνόλω διακόσιες χιλιάδες. Αφορά περίπου εβδομήντα χιλιάδες δανειολήπτες και μαζί με τους εγγυητές τους και συνοφειλέτες τους, φτάνουν σε ένα πλήθος διακοσίων χιλιάδων Ελλήνων πολιτών.

Πρόκειται για ένα πρόβλημα που είναι, προφανώς, πανευρωπαϊκό και βλέπουμε με χαρά άλλα κράτη να προχωρούν σε νομοθετικές παρεμβάσεις ή ακόμα και δικαστικές αποφάσεις, όπως προσφάτως η Βουλγαρία -νομοθετικές παρεμβάσεις, όπως η Πολωνία, η Ουγγαρία και λοιπά- για να δώσουν λύση σε αυτό το φλέγον ζήτημα, το οποίο χρονίζει και έχει πραγματικά δημιουργήσει τεράστιο πρόβλημα σε όλους αυτούς τους δανειολήπτες.

Και είναι μεγάλο το πρόβλημα, διότι, από ό,τι έχει υπολογιστεί, είναι ύψους 4,5 δισεκατομμυρίων ευρώ το σωρευμένο ιδιωτικό χρέος που απορρέει μέσα από αυτές τις δανειακές συμβάσεις, οι οποίες έλαβαν χώρα, ως επί το πλείστον, κατά την τετραετία 2006-2010, εκείνες τις εποχές όπου μάλιστα και οι ίδιες οι τράπεζες διαφήμιζαν τα προϊόντα τα συγκεκριμένα. Αλλά αίφνης, σχεδόν εν μία νυκτί, αυτή η αιφνίδια, η πολύ μεγάλη αλλαγή ισοτιμίας από 0,94 ευρώ με ελβετικό φράγκο στο 1,6, άλλαξε άρδην όλη τη φέρουσα ικανότητά τους να εξυπηρετήσουν αυτά τα δάνεια. Πραγματικά δεν έχει προηγούμενο τέτοια μεγάλη αδικία για ανθρώπους οι οποίοι έχουν ενεχυριάσει, έχουν υποθηκεύσει εν πολλοίς και τις περιουσίες τους. Και, βέβαια, με τον πτωχευτικό νόμο τον δικό σας, του κ. Μητσοτάκη, αυτό επιδεινώθηκε έτι περαιτέρω, δεδομένου ότι οι servicers πήραν μεγάλο τμήμα αυτών των δανείων, με ό,τι αυτό συνεπάγεται.

Άρα, ο στόχος της σημερινής επίκαιρης ερώτησης προς εσάς, εδράζεται σε δύο πυλώνες, κύριε Δήμα. Το πρώτο και κύριο είναι αν προτίθεστε να ρυθμίσετε νομοθετικά το πρόβλημα που αντιμετωπίζουν αυτοί οι χιλιάδες δανειολήπτες σε ελβετικό φράγκο, στην κατεύθυνση της απόδοσης δικαιοσύνης και της αποκατάστασης της ζημίας που έχουν υποστεί οι δανειολήπτες. Σε αυτό το σημείο να αναφέρουμε ότι έχουμε καταθέσει ως ΣΥΡΙΖΑ - Προοδευτική Συμμαχία μια ολοκληρωμένη τροπολογία-προσθήκη στη λογική που εμείς αντιλαμβανόμαστε τη δικαιοσύνη στο επίπεδο αυτό -το γνωρίζετε άλλωστε- και είναι στη λογική να επισπεύσουμε, να πιέσουμε -καλώς εννοούμενα την πίεση- για να υπάρξει μια λύση.

Και το δεύτερο ερώτημα είναι, αν προτίθεστε να προκρίνετε μια λύση επανυπολογισμού όλων των δανείων σε ελβετικό φράγκο, εξυπηρετούμενων ή μη, εντός και εκτός τραπεζικού συστήματος -αναφέρομαι και για τους servicers εδώ- με βάση την ισοτιμία που ίσχυε κατά την ημερομηνία εκταμίευσης του δανείου. Δεν το λέμε τυχαία, γιατί αυτό συμβαίνει στις υπόλοιπες ευρωπαϊκές χώρες.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ελάτε, κύριε Υπουργέ.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Ευχαριστώ πολύ, κύριε Πρόεδρε.

Κύριε συνάδελφε, ήδη έχουμε δεσμευθεί εδώ και λίγες μέρες ότι τους επόμενους μήνες θα παρουσιάσουμε μια ισορροπημένη λύση. Όπως προσφάτως έχω αναφέρει, πάλι, το ζήτημα των δανείων σε ελβετικό φράγκο συνιστά πράγματι ένα σύνθετο και πολυδιάστατο ζήτημα για χιλιάδες συμπολίτες μας. Για την ακρίβεια τα δάνεια σε ελβετικό φράγκο, όπως το είπατε και εσείς, δεν είναι μόνο ελληνικό πρόβλημα είναι πανευρωπαϊκό ζήτημα.

Στην Ελλάδα οι δανειολήπτες έλαβαν αυτά τα δάνεια στα μέσα της δεκαετίας του 2000 υπό πολύ διαφορετικές τότε συνθήκες στις χρηματοπιστωτικές αγορές. Τα πιστωτικά ιδρύματα της χώρας παρείχαν κατά την περίοδο εκείνη δάνεια διαφόρων κατηγοριών σε ελβετικό νόμισμα. Η επιλογή αυτή παρουσίαζε τότε το πλεονέκτημα ότι το επιτόκιο καθοριζόταν με βάση το επιτόκιο Libor του ελβετικού φράγκου και όχι το Euribor του ευρώ, κάτι που οδηγούσε σε σημαντικά χαμηλότερη δόση αποπληρωμής για τον δανειολήπτη. Τα δάνεια αυτά αφορούν περίπου πενήντα χιλιάδες οφειλέτες και είτε βρίσκονται σε ισολογισμούς των τραπεζών είτε έχουν τιτλοποιηθεί στο πλαίσιο του προγράμματος «Ηρακλής» με τις αντίστοιχες ομολογίες, τα senior bonds, να έχουν την εγγύηση του ελληνικού δημοσίου στο πλαίσιο του προγράμματος «Ηρακλής».

Επί σειρά ετών οι δανειακές συμβάσεις λειτουργούσαν απρόσκοπτα χωρίς να τεθεί οποιοδήποτε θέμα, όπως, παραδείγματος χάριν, ακυρότητα της σύμβασης, μη δέουσα ενημέρωση του δανειολήπτη, καταχρηστικού χαρακτήρα τυχόν συμβατικών όρων. Ωστόσο, αυτό άλλαξε τα επόμενα χρόνια. Οι δανειολήπτες βρέθηκαν αντιμέτωποι με δυσμενείς διακυμάνσεις οι οποίες επηρέασαν σημαντικά τις οφειλές τους και μάλιστα εν μέσω οξείας οικονομικής κρίσης τα περασμένα δέκα χρόνια. Λόγω της σταδιακής σημαντικής υποχώρησης του ευρώ, σε σχέση με το ελβετικό φράγκο, οι δανειολήπτες αμφισβήτησαν με επίκληση διαφόρων επιχειρημάτων το κύρος των δανειακών συμβάσεων ως προς τον όρο της ισοτιμίας μετατροπής. Το σύνολο αυτών των επιχειρημάτων απορρίφθηκαν οποτεδήποτε τέθηκαν στην κρίση ελληνικών ευρωπαϊκών δικαστηρίων.

Εμείς, ως Ελληνική Κυβέρνηση, πρώτα από όλα αναγνωρίζουμε τη σοβαρότητα του θέματος και κατανοούμε τις δυσκολίες που αντιμετωπίζουν οι συγκεκριμένοι δανειολήπτες. Παράλληλα, όμως, υποχρεούμαστε να σεβόμαστε το συμβατικό πλαίσιο και τις δικαστικές αποφάσεις. Τα ελληνικά δικαστήρια όλων των βαθμών -και ο Άρειος Πάγος- έχουν ασχοληθεί πολλάκις με το ζήτημα. Επίσης, το δικαστήριο της Ευρωπαϊκής Ένωσης στο Λουξεμβούργο και το δικαστήριο των Ανθρωπίνων Δικαιωμάτων στο Στρασβούργο έχουν ασχοληθεί με τις υποθέσεις ειδικά Ελλήνων δανειοληπτών. Όλα τα δικαστήρια έχουν κρίνει με όμοιο τρόπο, καταλήγοντας στο συμπέρασμα ότι τα δάνεια στην Ελλάδα δεν παρουσιάζουν στοιχεία ακυρότητας.

Και με την ευκαιρία, να υπενθυμίσω πως σε κάθε κράτος υφίστανται διαφορετικές οικονομικές συνθήκες και διαφορετικό νομικό πλαίσιο γι’ αυτό και τα ζητήματα αντιμετωπίζονται διαφορετικά ανά χώρα, εξ’ ου και αποφάσεις σε ευρωπαϊκά δικαστήρια για δάνεια σε άλλες χώρες ή αποφάσεις όπως του γαλλικού δικαστηρίου του ακυρωτικού δικαστηρίου, δεν προσιδιάζουν στην ελληνική περίπτωση. Και αυτό διότι, μεταξύ άλλων, η γαλλική απόφαση, παραδείγματος χάριν, αφορούσε σε δάνειο σε ελβετικό νόμισμα που ήταν υποχρεωτικά αποπληρωτέο σε ευρώ, σε αντίθεση με την Ελλάδα όπου δεν υπήρχε τέτοιος όρος στα δάνεια.

Γνωρίζουμε, βεβαίως, ότι εκκρεμεί η καταγγελία που υπέβαλε ο σχετικός Σύλλογος Δανειοληπτών κατά της Ελλάδος, ενώπιον της Ευρωπαϊκής Επιτροπής, όπως επίσης εκκρεμούν και αιτήσεις αναιρέσεως των Ενώσεων Δανειοληπτών στον Άρειο Πάγο, που θα συζητηθούν στο τέλος του έτους.

Όπως ήδη ανέφερα, ο Άρειος Πάγος έχει ήδη κρίνει επί συλλογικής αγωγής Ενώσεων Καταναλωτών. Επιπλέον, δεν πρέπει να ξεχνάμε την πρωτοφανή οικονομική κρίση, όμως, που βίωσε η χώρα μας και το ζήτημα των κόκκινων δανείων. Υπήρξε ένα τεράστιο ζήτημα, ακόμα και για τα πανευρωπαϊκά δεδομένα όσον αφορά την Ελλάδα. Και εδώ πέρα θέλω να σταθώ και να πω ότι η πρόοδος που έχει γίνει τα τελευταία χρόνια είναι πραγματικά εξαιρετικά σημαντική. Αν το 2019 για κάθε εκατό πράσινα δάνεια, υπήρχαν εκατό κόκκινα δάνεια, πλέον για κάθε εκατό πράσινα δάνεια αντιστοιχούν λιγότερα από πενήντα κόκκινα και αυτήν τη θετική πορεία κανείς δεν μπορεί να τη διαταράξει.

Κάποια γενικότερα χαρακτηριστικά της ρύθμισης που θα φέρουμε, θα σας παραθέσω και στη δευτερολογία μου.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», δεκαεπτά μαθήτριες και μαθητές και τρεις συνοδοί εκπαιδευτικοί από το 3ο Δημοτικό Σχολείο Γιάννουλης.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Ορίστε, κύριε συνάδελφε, έχετε τον λόγο.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ.

Κύριε Δήμα, κύριε Υφυπουργέ, αναφέρετε μια σειρά από δικαστικές αποφάσεις οι οποίες έχουν λάβει χώρα το προηγούμενο διάστημα και στην Ελλάδα και σε ευρωπαϊκά δικαστήρια. Αλλά, αναφορικά με την Ελλάδα, όπως καλά γνωρίζετε, οι δικαστές δικάζουν με βάση την κείμενη νομοθεσία. Γι’ αυτό και η δική μας παρέμβαση είναι στην κατεύθυνση της αλλαγής του νομοθετικού πλαισίου ώστε πραγματικά αυτήν την αδικία να την άρουμε, να την αλλάξουμε.

Και μάλιστα, επειδή μιλήσαμε για δικαστικές αποφάσεις και νομοθετικές συνάμα πρωτοβουλίες, θα σας πω μόνο το εξής, ότι στη Γαλλία η BNP Paribas συμφώνησε με τους δανειολήπτες μέσω της καταναλωτικής οργάνωσης, που, δυστυχώς, για τη χώρα μας το Καταναλωτικό Κίνημα εδώ δεν είναι τόσο ισχυρό. Στη Γαλλία είναι, και έτσι, μέσω της Καταναλωτικής Οργάνωσης που τους εκπροσωπούσε και ζητούσε να τους αποζημιώσει, έγινε. Σε Ουγγαρία και Πολωνία υπήρξαν κυβερνητικές παρεμβάσεις για τους δανειολήπτες, ενώ εσχάτως στη Βουλγαρία το ανώτατο ακυρωτικό δικαστήριο της χώρας κήρυξε άκυρα τα συμβόλαια για τα δάνεια σε ελβετικό φράγκο, υποχρεώνοντας τις τράπεζες να επιστρέψουν όλους τους τόκους και τα τέλη στους πελάτες τους που έχουν εξοφλήσει το χρέος.

Γιατί αναφέρω τα παραδείγματα αυτά; Διότι απλούστατα υπάρχουν και ζητήματα που αφορούν τη λέξη «πολιτική βούληση». Και το λέω αυτό για να επισημάνω και ουσιαστικά να εναρμονιστούμε -αυτό οφείλει και η Αντιπολίτευση, να είναι χρήσιμη και να πιέζει προς την κατεύθυνση αυτή- και να επαναφέρω και το εδάφιο της τροπολογίας μας που ουσιαστικά σε αυτό αναφέρεται. Λέει το εξής: «Με βάση την ισοτιμία που ίσχυε κατά την ημερομηνία εκταμίευσης του δανείου και το μέσο επιτόκιο, θα υπολογιστεί το νέο υπόλοιπο του δανείου, αφού αφαιρεθούν τα ποσά που έχουν ήδη…» -το τονίζω, ήδη- «…καταβληθεί για τη μερική εξόφληση του δανείου κατά τη διάρκεια της σύμβασης».

Οφείλω να πω εδώ ότι κι άλλα κόμματα της Αντιπολίτευσης έχουν καταθέσει αντίστοιχες προτάσεις. Άρα, νομίζω ότι το πλαίσιο το νομοθετικό το έχουμε. Τη βούληση την έχουμε;

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υφυπουργέ, έχετε τον λόγο.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Κύριε συνάδελφε, τονίζω και πάλι ότι το ζήτημα δεν είναι απλό. Αντιθέτως, είναι εξαιρετικά περίπλοκο. Είναι κάτι το οποίο το ξέρετε κι εσείς.

Τα τελευταία χρόνια έχει γίνει μια πολύ μεγάλη αξιοσημείωτη προσπάθεια από όλους μας που σήμερα μας δίνει περαιτέρω δυνατότητες για να αντιμετωπίσουμε τα ζητήματα, χωρίς όμως να παραγνωρίζουμε τις οικονομικές συνθήκες, τις δικαστικές αποφάσεις, αλλά και το ηθικό ζήτημα της ισότητας έναντι των συνεπών δανειοληπτών.

Σε κάθε περίπτωση, λοιπόν, η Κυβέρνηση δεν αγνοεί το ζήτημα. Αντιθέτως, το αντιμετωπίζει με σοβαρότητα και προετοιμάζει μια ολοκληρωμένη λύση η οποία θα ανακοινωθεί εντός των επόμενων μηνών. Η λύση αυτή, κύριε συνάδελφε, θα βασίζεται σε τρεις βασικές αρχές. Θα λαμβάνει υπ’ όψιν τη νομική πραγματικότητα, θα διασφαλίζει ότι οι παρεμβάσεις δεν θα αποσταθεροποιήσουν το τραπεζικό σύστημα και την εθνική οικονομία, θα προσφέρει μια ανακούφιση στους δανειολήπτες, χωρίς να δημιουργεί νέες στρεβλώσεις στις αγορές.

Σε ό,τι μας αφορά, επισημαίνω και πάλι ότι δεν αγνοούμε τις προτάσεις που έχουν κατατεθεί. Αντίθετα, αφουγκράζεται τις ανάγκες των πολιτών και κατανοούμε τη δύσκολη θέση τους. Η συνεργασία για τη ρύθμιση επεκτείνεται ταυτόχρονα σε όλους τους εμπλεκόμενους φορείς στην Ελλάδα και την Ευρώπη, δηλαδή την Τράπεζα της Ελλάδος και την Ευρωπαϊκή Κεντρική Τράπεζα. Η διαδικασία βρίσκεται σε εξέλιξη και βασίζεται σε εμπεριστατωμένη ανάλυση των δεδομένων.

Δεν πρόκειται να υιοθετήσουμε μέτρα χωρίς να διασφαλίσουμε προηγουμένως ότι είναι εφαρμόσιμα, δίκαια και οικονομικά βιώσιμα. Δεν πρόκειται να κάνουμε αποσπασματικές κινήσεις αγνοώντας τις επιπτώσεις στο χρηματοπιστωτικό σύστημα και τη δημοσιονομική ισορροπία. Όπως επανειλημμένα έχουμε πει, η Κυβέρνηση στηρίζει τις προσπάθειες για τη μείωση του ιδιωτικού χρέους μέσα, όμως, από υπεύθυνες και εφαρμόσιμες πολιτικές και όχι μέσω ουτοπικών και ανεφάρμοστων προτάσεων.

Συνεπώς, ως προς την περίπτωση των δανειοληπτών σε ελβετικό φράγκο, αυτό το τόσο σύνθετο και περίπλοκο ζήτημα, τους επόμενους μήνες θα παρουσιαστεί η πρόταση η οποία θα λαμβάνει υπ’ όψιν τη συνολική ισορροπία του συστήματος και θα εξυπηρετεί τους πολίτες, χωρίς όμως να δημιουργεί νέες κρίσεις.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με την πρώτη με αριθμό 506/10-2-2025 επίκαιρη ερώτηση πρώτου κύκλου του Βουλευτή Α΄ Ανατολικής Αττικής της Κοινοβουλευτικής Ομάδας του ΠΑΣΟΚ - Κινήματος Αλλαγής» κ. Εμμανουήλ Χριστοδουλάκη προς τον Υπουργό Περιβάλλοντος και Ενέργειας με θέμα: «Περιβαλλοντικές Διαστάσεις του Αναπτυξιακού Προγράμματος και Μελέτης Διαχείρισης (Master Plan) του Λιμένα Ραφήνας».

Κύριε συνάδελφε, έχετε τον λόγο.

**ΕΜΜΑΝΟΥΗΛ (ΜΑΝΩΛΗΣ) ΧΡΙΣΤΟΔΟΥΛΑΚΗΣ:** Ευχαριστώ, κύριε Πρόεδρε.

Κύριε Υπουργέ, όσον αφορά το λιμάνι Ραφήνας, σχεδιάζεται ένα έργο φαραωνικό, με πάρα πολύ σοβαρές επιπτώσεις και στο περιβάλλον, αλλά και στο ανθρωπογενές στοιχείο της περιοχής και δυστυχώς χωρίς να λαμβάνεται υπ’ όψιν καμία απολύτως χωροταξική και υφιστάμενη πολεοδομική αρχή.

Με το σχέδιο που υλοποιείται προβλέπεται τριπλασιασμός της έκτασης του λιμανιού της Ραφήνας από 154.000 τετραγωνικά μέτρα σε 460.000 τετραγωνικά μέτρα. Δεν προβλέπονται δημόσιοι χώροι και χώροι πρασίνου, όπως είναι οι ευρωπαϊκές οδηγίες για τη βιώσιμη ανάπτυξη. Προβλέπεται επιβάρυνση της κυκλοφορίας όπως εκτιμάται κατά περίπου 100% και δόμηση χωρίς κανένα απολύτως όριο, ανέγερση μέχρι και πενταόροφων κτιρίων μέχρι και 9.000 τετραγωνικά μέτρα που αλλοιώνουν πλήρως τον χαρακτήρα της περιοχής.

Υπάρχουν, λοιπόν, τρία κρίσιμα περιβαλλοντικά ζητήματα που εμείς εγείρουμε και τα εγείρουν φυσικά και οι κάτοικοι της περιοχής.

Πρώτον, είναι ένα πολύ σοβαρό πλήγμα στη βιοποικιλότητα της περιοχής. Δεν συνεκτιμάται η εγγύτητα του λιμανιού της Ραφήνας και των νέων σχεδίων με τον αναγκαία περιβαλλοντικά προστατευόμενο υδροβιότοπο του Μεγάλου Ρέματος της Ραφήνας, πλήγμα στην ορνιθοπανίδα της συμβολής, τεράστιες εκτάσεις ποσειδωνίας οι οποίες θα καταστραφούν. Αυτά που λέω τα επιβεβαιώνει και η ίδια η απόφαση της Περιφέρειας Αττικής που προφανώς δεν είναι αντιπολιτευόμενη προς την Κυβέρνηση.

Δεύτερον, υπάρχει ανεπαρκής μελέτη ως προς τις υδατικές επιπτώσεις, δεδομένου ότι η στρατηγική μελέτη περιβαλλοντικών επιπτώσεων έχει κρίσιμα κενά και ελλείμματα που αφορούν τις επιπτώσεις και του διπλασιασμού της ακτοπλοϊκής κίνησης, αλλά και των εργασιών σε προσχώσεις και βυθοκορήσεις οι οποίες μάλιστα γίνονται σε περιοχή που είναι δίπλα σε τρεις παραλίες με πολύ υψηλής ποιότητας ύδατα.

Και τρίτον, υπάρχει ένας αυξημένος κίνδυνος πλημμυρών, αφού στο υπό μελέτη σχέδιο περιβαλλοντικών επιπτώσεων, δυστυχώς, φαίνεται ότι η χερσαία ζώνη του λιμένα εμπίπτει με μια ζώνη δυνητικά πολύ υψηλού κινδύνου πλημμύρας, χωρίς να προβλέπονται τα απαιτούμενα μέτρα τα οποία θα συνηγορούσαν στην πρόληψη, προστασία, περιορισμό, αντιμετώπιση δυσμενών πλημμυρικών φαινομένων στην περιοχή.

Συμπέρασμα, δυστυχώς, οικονομική ανάπτυξη χωρίς κοινωνική συναίνεση. Γιατί υπάρχει ομόφωνη απόρριψη από την Περιφέρεια Αττικής πριν από λίγους μόλις μήνες, υπάρχει καθαρή θέση-τοποθέτηση από το Δημοτικό Συμβούλιο της Ραφήνας αρνητική στις εισηγήσεις και φυσικά υπάρχει μια σωρεία αντιδράσεων από κινήσεις των κατοίκων, χαρακτηριστική αυτή του «Save Rafina». Είναι εντυπωσιακό μάλιστα το γεγονός ότι και το ΤΑΙΠΕΔ αρνήθηκε να παρέχει στοιχεία ενημέρωσης και στους οργανισμούς αυτούς και στους εμπλεκόμενους φορείς.

Η ερώτηση, λοιπόν, είναι μία και είναι απλή, αν έχει το Υπουργείο σκοπό, επιτέλους, να κάνει σοβαρά τη δουλειά του και να προστατέψει το περιβαλλοντικό φυσικό και ανθρωπογενές στοιχείο της περιοχής από μία μελέτη που δυστυχώς φαίνεται ότι έχει κρίσιμα περιβαλλοντικά, και όχι μόνο, ζητήματα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Αξιότιμε κύριε συνάδελφε, η μελέτη περιβαλλοντικών επιπτώσεων έχει υποβληθεί στο Υπουργείο, αλλά το Υπουργείο δεν έχει εκφραστεί επ’ αυτού. Συνεπώς, δεν καταλαβαίνω γιατί λέτε: «αν θα κάνει επιτέλους τη δουλειά του». Με βάση τη θεσμική διαδικασία, τώρα έρχεται η ώρα να κάνει τη δουλειά του το Υπουργείο. Συνεπώς, δεν αντιλαμβάνομαι γιατί τίθεται σε αμφιβολία αν θα κάνουμε ή όχι τη δουλειά μας πριν ακόμη ξεκινήσουμε να την κάνουμε. Αυτή είναι η πρώτη παρατήρηση.

Η δεύτερη παρατήρηση είναι ότι η δουλειά μας είναι ακριβώς να βλέπουμε τι πρέπει να γίνει για να προστατεύεται περιβαλλοντικά η περιοχή από την ανάπτυξη του λιμανιού, αλλά και για τα θέματα των πλημμυρικών φαινομένων. Συνεπώς, η οποιαδήποτε μελέτη κατατίθεται από το ΤΑΙΠΕΔ που είναι δημόσιος φορέας δεν είναι θέσφατο. Είναι μία πρόταση. Το γεγονός ότι έχουμε αρνητικές γνωμοδοτήσεις από κάποιους, θετικές από άλλους, προφανώς πρέπει να γίνει κατανοητό ότι θα ληφθεί πολύ σοβαρά υπ’ όψιν και θα υπάρξουν παρεμβάσεις, οι όποιες παρεμβάσεις προβλέπονται από τη θεσμική διαδικασία.

Κοιτάξτε. Εγώ θέλω να είμαστε προστατευμένοι από την κρίση των περιβαλλοντικών θεμάτων, με τη λογική του ποιος θα φωνάζει παραπάνω. Τα περιβαλλοντικά θέματα δεν πρέπει να κρίνονται με βάση το ποιος φωνάζει πιο πολύ, αλλά με βάση τα επιστημονικά δεδομένα. Αυτό έχω προσπαθήσει να κυριαρχεί και στη λογική του Υπουργείου όσο καιρό έχω αυτή την πολύ σοβαρή ευθύνη. Σημειώνω ότι στο τέλος της ημέρας τέτοιου είδους μεγάλα έργα προστατεύονται και από την ευρωπαϊκή νομοθεσία και από ένα πολύ αυστηρό διοικητικό δικαστήριο που έχουμε, το Συμβούλιο της Επικρατείας, που προασπίζει περιβαλλοντικά αυτές τις περιπτώσεις.

Συνεπώς, ας αφήσουμε πρώτα να ολοκληρωθεί η διαδικασία. Εσείς κάνετε τη δουλειά σας και επισημαίνετε θέματα, που θεωρείτε αρνητικά, ας κάνουμε και εμείς τη δουλειά μας και θα τα πούμε στη συνέχεια, όταν θα ολοκληρωθεί αυτή η δουλειά.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Χριστοδουλάκης έχει τον λόγο για να δευτερολογήσει.

**ΕΜΜΑΝΟΥΗΛ (ΜΑΝΩΛΗΣ) ΧΡΙΣΤΟΔΟΥΛΑΚΗΣ:** Κύριε Υπουργέ, σας ευχαριστώ πολύ για την απάντηση.

Να αφήσω στην άκρη το χρονικό της συνθήκης, ο καθένας έχει την υποκειμενική του αλλά και την αντικειμενική, πολλές φορές, αντίληψη. Θα συμφωνήσω βλέποντας την αισιόδοξη σκοπιά, ότι λέτε ότι από εδώ και στο εξής αναμένουμε εμείς τουλάχιστον, κυρίως οι πολίτες της Ραφήνας και της ευρύτερης περιοχής, από το Υπουργείο να λάβει όλες τις απαιτούμενες πρωτοβουλίες που θα θωρακίσουν περιβαλλοντικά και αντιπλημμυρικά, τουλάχιστον, την περιοχή από το φαραωνικό έργο, που σχεδιάζετε.

Λέω, όμως, το εξής για να είμαστε καθαροί. Εγώ δεν ήρθα εδώ πέρα για να φωνάξω δυνατά. Ήρθα εδώ πέρα με πολύ συγκεκριμένα επιχειρήματα που εγείρουν ζητήματα, που αφορούν τη βιωσιμότητα και την ανθεκτικότητα της περιοχής, αλλά και σοβαρούς κινδύνους σε περίπτωση φυσικών καταστροφών ή άλλης μορφής πλημμυρικών φαινομένων. Αυτά είναι πράγματα που δεν μπαίνουν στο ζύγι τυχόν κομματικού λαϊκισμού ή αντιδραστικότητας, είναι πράγματα που οφείλει -και το επαναλαμβάνω- το Υπουργείο να κάνει πολύ σοβαρά τη δουλειά του.

Ορισμένα ζητήματα, επί πλέον πολύ συγκεκριμένα. Θα αναφερθώ ως προς το ρέμα της Ραφήνας. Υπάρχει ένα κρίσιμο θέμα που και το κίνημα των πολιτών εκεί πέρα είχε εγείρει, όπου ζητάει την έκθεση της κλιματικής ανθεκτικότητας από το Υπουργείο για το ρέμα της Ραφήνας. Αυτά τα στοιχεία το Υπουργείο είχε αρνηθεί να τα παραδώσει. Κατέθεσα χθες ερώτηση που συνοδεύεται από αίτημα κατάθεσης εγγράφων, για να λάβουμε επιτέλους την έκθεση κλιματικής ανθεκτικότητας του ρέματος της Ραφήνας.

Δεύτερον, υπάρχει ο υδροβιότοπος της περιοχής του μεγάλου ρέματος, όπου η Διεύθυνση Περιβάλλοντος και Κλιματικής Αλλαγής της περιφέρειας -ξαναλέω όχι το κομματικό όργανο του ΠΑΣΟΚ αλλά της περιφέρειας- προτείνει να υπάρξει ειδική οικολογική αξιολόγηση για το κατά πόσον και οι εργασίες κατασκευής αλλά και η λειτουργία του νέου λιμένα θα επηρεάσουν τις οικολογικές λειτουργίες του υδροβιότοπου. Κάτι τέτοιο μέχρι στιγμής, τουλάχιστον, δεν έχει γίνει, είναι κρίσιμο να γίνει.

Και έρχομαι ξανά στην αντιπλημμυρική προστασία. Το λιμάνι χωροθετείται εντός ζώνης δυνητικά υψηλού κινδύνου πλημμύρας, όπως προβλέπει το σχέδιο διαχείρισης κινδύνου πλημμύρας του υδατικού διαμερίσματος της Αττικής και μάλιστα, σε ένα ρέμα, όπως είναι το μεγάλο ρέμα της Ραφήνας, στο οποίο βρίσκονται εν εξελίξει εργασίες διευθέτησης και χωροθέτησης, με διαδικασίες και τσιμέντου αλλά και άλλων μορφών συρματοκιβωτίων, τα οποία έχω επισημάνει, επίσης, με ερώτησή μου ότι δυστυχώς και εκεί με επιστημονικό τρόπο και στοιχεία εγείρονται ζητήματα αναποτελεσματικότητας ως προς την αντιπλημμυρική επάρκεια. Και εδώ, δυστυχώς, κρίνουμε ότι δεν έχει γίνει η απαιτούμενη μελέτη για τον σχεδιασμό αντιπλημμυρικής θωράκισης της περιοχής.

Ορισμένα θέματα γενικά και ολοκληρώνω. Μαζί με την περιβαλλοντική διάσταση που είναι κρίσιμη, στην οποία επαναλαμβάνω σε τίτλους: Σοβαρό πλήγμα στην βιοποικιλότητα, περιμένουμε το Υπουργείο να το δει. Ανεπαρκής μελέτη για την ασφάλεια και την ποιότητα των υδάτων, περιμένουμε το Υπουργείο να το δει. Αυξημένος κίνδυνος πλημμυρών, περιμένουμε το Υπουργείο να το δει από εδώ και στο εξής. Υπάρχουν και συνοδά έργα που, δυστυχώς, δεν υπάρχει καμία απολύτως δέσμευση της Κυβέρνησης για το τι θα κάνει με αυτά.

Χαρακτηριστικό παράδειγμα, επέκταση Αττικής Οδού, επέκταση σταθερής τροχιάς μέσω του προαστιακού σιδηροδρόμου. Έχω καταθέσει προσωπικά δύο επίκαιρες ερωτήσεις στη Βουλή, καμία δέσμευση της Κυβέρνησης για χρονοδιάγραμμα και χρηματοδότηση, τουλάχιστον για την επόμενη δεκαετία που είναι η επιχειρηματολογία της περιβαλλοντικής αποσυμφόρησης του νέου έργου του λιμανιού της Ραφήνας.

Δεύτερον, δεν λαμβάνετε υπ’ όψιν το πολεοδομικό σχέδιο Ραφήνας - Πικερμίου, κρίσιμο για οποιαδήποτε χωροθέτηση που προκύπτει στην περιοχή αυτή. Τρίτον, αγνοούνται οι προβλέψεις του Εθνικού Στρατηγικού Σχεδίου Μεταφορών.

Αυτά, λοιπόν, τα επισημαίνω, κύριε Υπουργέ, για να βγάλουμε ένα πολύ απλό συμπέρασμα, ότι αν η δουλειά, που λέτε εσείς πολύ σωστά ελπίζω, είναι να γίνει από εδώ και στο εξής, υπάρχει μία σειρά από κρίσιμες παραμέτρους περιβαλλοντικές, βιωσιμότητα, υποδομές και όλα τα συνοδά έργα που πρέπει να ληφθούν πάρα πολύ σοβαρά υπ’ όψιν. Αν δεν ληφθούν, προφανώς και εμείς θα κάνουμε τη δουλειά μας, προφανώς όμως και όλα τα στοιχεία και της δίκαιης και δικαιολογημένης αντίδρασης των κατοίκων οφείλουν να ληφθούν υπ’ όψιν στις αποφάσεις που θα πάρει το Υπουργείο. Έχουμε χρέος να προστατέψουμε περιβαλλοντικά το ανθρωπογενές στοιχείο και το φυσικό τοπίο της περιοχής για όρους διασφάλισης της βιωσιμότητας και της δικής μας, αλλά πρωτίστως των επόμενων γενεών.

Ευχαριστώ πολύ και πάλι.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Ευχαριστώ,κύριε Πρόεδρε.

Να ξεκινήσω λέγοντας ότι σε σχέση με το ρέμα η ΣΜΠΕ, αυτή που έχει κατατεθεί, εξαιρεί το ρέμα από τις ζώνες και περιοχές δόμησης και διατηρεί την έκτασή του, όπως αυτή έχει οριοθετηθεί σύμφωνα με το σχετικό προεδρικό διάταγμα πολύ παλαιότερα. Επίσης, το ρέμα συμπεριλαμβάνεται στο σχέδιο διαχείρισης των λεκανών απορροής ποταμών και στο σχέδιο διαχείρισης κινδύνων πλημμύρας. Εκεί κατ’ αρχάς τελειώνει η αυστηρή αρμοδιότητα του Υπουργείου Περιβάλλοντος. Όπως ξέρετε το Υπουργείο Περιβάλλοντος φτιάχνει το σχέδιο διαχείρισης κινδύνων πλημμύρας και μετά είναι ο ρόλος των φορέων από κάτω των αποκεντρωμένων και αντίστοιχα μπορεί να είναι οι περιφέρειες, δήμοι ή άλλοι φορείς, η Θεσσαλία είναι πια ο ΟΔΥΘ, που αναλαμβάνουν την εφαρμογή του σχεδίου.

Ειδικά, όμως, στην Αττική πρόθεσή μας είναι να συμπληρώσουμε αυτήν την αρμοδιότητα, που έχουμε, με μία πρωτοβουλία σε έναν άλλο τομέα, που έχουμε επίσης αρμοδιότητα, που είναι τα έργα ορεινής υδρονομίας. Και από τη δική μας πλευρά σχεδιάζουμε να έρθουμε με μία πρόταση για έργα ορεινής υδρονομίας στην Αττική, έτσι ώστε να συνεισφέρουμε στον υπόλοιπο σχεδιασμό τα πιο αποτελεσματικά έργα και αυτά που έχουν γίνει λιγότερο τα τελευταία σαράντα, πενήντα, εξήντα χρόνια.

Σε σχέση με το περιβαλλοντικό κομμάτι ξαναλέω ότι αυτό πρέπει να κριθεί συγκριτικά με την συγκεκριμένη μελέτη και να δούμε συγκεκριμένα μέτρα, τα οποία πρέπει να ληφθούν ή συγκεκριμένες τροποποιήσεις για να έχουμε την καλύτερη δυνατή περιβαλλοντική προστασία. Αυτή η δουλειά, όμως, δεν έχει γίνει με την έννοια ότι θεσμικά δεν είναι η ώρα της να γίνει μέχρι να έρθει και να εξεταστεί από το Υπουργείο Περιβάλλοντος. Οπότε επανέρχομαι σ’ αυτό που είπα στην αρχή ότι εμείς θα κάνουμε αυτό που πρέπει να κάνουμε με επιστημονικούς όρους και πιστεύω και ελπίζω ότι το τελικό αποτέλεσμα θα επιτρέψει και την καλύτερη λειτουργία του λιμανιού με την αναβάθμισή του και την προστασία με τον καλύτερο τρόπο των αγαθών, που ορθώς αναφέρατε.

Και να τελειώσω λέγοντας ότι τα άλλα πράγματα, οι επεκτάσεις της Αττικής Οδού, κ.λπ., είναι σημαντικά, αλλά κάθε λεξούλα που λέγατε, ήταν και καμιά διακοσαριά, τρακοσάρια εκατομμύρια σε αυτό. Το αντιλαμβάνεστε ότι είναι τεράστιες δαπάνες και ότι υπάρχει μία ανάγκη προτεραιοποίησης των πολύ μεγάλων δαπανών που έχουμε μπροστά μας στα επόμενα χρόνια και για λόγους κλιματικής κρίσης και για λόγους πράσινης μετάβασης. Και θα έλεγα ότι, δυστυχώς, η προτεραιοποίηση πρέπει να είναι πρώτα στα έργα πρόληψης και προστασίας και μετά στα έργα που είναι αναγκαία και βελτιώνουν την ποιότητα ζωής μας. Πόροι, όμως, για να τα κάνουμε όλα μαζί, ταυτόχρονα, σας διαβεβαιώ ως υπεύθυνος επί τέσσερα χρόνια της δημοσιονομικής πολιτικής ότι δεν υπάρχουν. Πρέπει να κάνουμε, δυστυχώς, επιλογές και γι’ αυτές θα κρίνονται οι εκάστοτε κυβερνήσεις, οι εκάστοτε αντιπολιτεύσεις και όλοι μας.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν θα συζητηθούν λόγω κωλύματος των Βουλευτών: Η τέταρτη με αριθμό 490/6-2-2025 επίκαιρη ερώτηση πρώτου κύκλου του Βουλευτή Έβρου της Κοινοβουλευτικής Ομάδας της Ελληνικής Λύσης κ. Παράσχου Παπαδάκη προς τον Υπουργό Παιδείας,Θρησκευμάτων και Αθλητισμούμε θέμα: «Επιτακτική η ανάγκη κάλυψης των κενών θέσεων στα δημόσια σχολεία του Έβρου, όσον αφορά στους σχολικούς νοσηλευτές για παιδιά ΑΜΕΑ».

Η έβδομη με αριθμό 491/6-2-2025 επίκαιρη ερώτηση πρώτου κύκλου της ανεξάρτητης Βουλευτού Νομού Πέλλας κ. Θεοδώρας Τζάκρηπρος τον Υπουργό Εθνικής Οικονομίας και Οικονομικών με θέμα: «Μη ενσωμάτωση στο εθνικό δίκαιο, δύο Οδηγιών, που αφορούν στην απαλλαγή των μικρών επιχειρήσεων από τον ΦΠΑ και στη μείωση των συντελεστών ΦΠΑ σε βασικά αγαθά και υπηρεσίες καθώς και στα νησιά του Αιγαίου».

Η τέταρτη με αριθμό 494/7-2-2025 επίκαιρη ερώτηση δεύτερου κύκλου του Βουλευτή Έβρου της Κοινοβουλευτικής Ομάδας της Ελληνικής Λύσης κ. Παράσχου Παπαδάκηπρος τον Υπουργό Δικαιοσύνηςμε θέμα: «Ενημέρωση για τις δικογραφίες που διαβιβάστηκαν από την Εισαγγελία Εφετών Λάρισας στην Βουλή, όσον αφορά στο έγκλημα των Τεμπών

Δεν θα συζητηθούν κατόπιν συνεννόησης: Η πρώτη με αριθμό 510/10-2-2025 επίκαιρη ερώτηση δεύτερου κύκλου του Βουλευτή Κιλκίς της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Στέφανου Παραστατίδη προς τον Υπουργό Παιδείας, Θρησκευμάτων και Αθλητισμού με θέμα: «Ανάγκη τροποποίησης του θεσμικού πλαισίου για την ανώτατη διάρκεια φοίτησης και τη διαχείριση των διαγραφών φοιτητών».

Η πέμπτη με αριθμό 486/5-2-2025 επίκαιρη ερώτηση πρώτου κύκλου του Βουλευτή Α΄ Αθηνών της Κοινοβουλευτικής Ομάδας της Νέας Αριστεράς κ. Αθανάσιου Ηλιόπουλουπρος τον Υπουργό Παιδείας, Θρησκευμάτων και Αθλητισμού με θέμα: «Η πολιτεία οφείλει έστω και καθυστερημένα να τερματίσει τις κατάφωρες διακρίσεις σε βάρος αναπληρωτών εκπαιδευτικών».

Η δεύτερη με αριθμό 495/7-2-2025 επίκαιρη ερώτηση δεύτερου κύκλου του Βουλευτή Αιτωλοακαρνανίας της Κοινοβουλευτικής Ομάδας του ΣΥΡΙΖΑ -Προοδευτική Συμμαχία κ. Μιλτιάδη Ζαμπάρα προς τον Υπουργό Περιβάλλοντος και Ενέργειας με θέμα: «Τα σκάνδαλα στον τομέα των απορριμμάτων συνεχίζονται».

Στο σημείο αυτό θα κάνουμε μια ολιγόλεπτη διακοπή.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του Σώματος και ώρα 10.21΄ λύεται η συνεδρίαση για ημέρα Δευτέρα 17 Φεβρουαρίου 2025 και ώρα 14.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**